Foto Messi menang Piala Dunia di Instagram catat rekod baharu

KUALA LUMPUR, 20 Disember- Gambar Lionel Messi memenangi Piala Dunia FIFA menerima paling banyak ‘like’ berbanding foto yang dimuat naik atlet lain di Instagram.Catatan Messi, berbunyi "JUARA DUNIA!!!!!!!," mendapat lebih 50 juta ‘like’ di platform media sosial sejak dimuat naik pada Ahad.Foto itu menyaksikan Messi menjulang trofi Piala Dunia sambil meraikan kemenangan gemilang Argentina ke atas juara bertahan Perancis.Jumlah ‘like’ itu mengatasi hantaran sebelum ini termasuk dari Cristiano Ronaldo dan gambar Messi bermain catur yang sebelum ini mencatatkan rekod kira-kira 42 juta ‘like’ di Instagram.

(Lionel Messi memenangi Piala Dunia FIFA / FOTO IG LEOMESSI)

Messi mempunyai lebih 400 juta pengikut di Instagram.Pada Ahad, pasukan Argentina yang diketuai Messi menewaskan Perancis 4-2 menerusi penentuan sepakan penalti.


Pasukan Besbol Wanita bakal beraksi di Piala Asia 2023

KUALA LUMPUR, 20 Disember- Pasukan Besbol Wanita negara mengesahkan penyertaan dalam kejohanan Piala Asia 2023 yang akan berlangsung 21 Mei tahun depan.Naib Presiden Persekutuan Besbol Malaysia, Ahmad Yuszairy Mohamad berkata ini merupakan penglibatan sulung buat negara dalam kejohanan berkenaan.Ketika ini, segala persiapan sedang dilaksana dengan memperkukuh pasukan daripada aspek kekuatan dan teknikal bagi menghadapi cabaran termasya berkenaan."Kita juga merangka siri-siri perlawanan persahabatan pada awal tahun hadapan. Itu antara persediaan terakhir daripada BFM bagi menghadapi kejohanan Piala Asia 2023 pada tahun depan," kata Yuszairy kepada RTM selepas menjadi tetamu program Selamat Pagi Malaysia di Angkasapuri Kota Media.Kejohanan ini akan menjadi platform pemilihan atlet terbaik mewakili negara untuk temasya selepas ini.Piala Asia 2023 merupakan langkah pertama bagi skuad negara meraih slot dalam Piala Dunia yang akan datang.

(Naib Presiden Persekutuan Besbol Malaysia, Ahmad Yuszairy Mohamad)

Sementara itu, pasukan negara menyasarkan untuk menghuni kedudukan empat teratas pada Piala Asia 2023.Kapten skuad wanita, Siti Noor Aishah Samin optimis mampu menembusi sasaran, meskipun mengakui kemampuan lawan sebagai satu cabaran yang perlu digalas."Saya sangat dengan pasukan. Kami ada pemain yang baik cuma kami perlukan masa untuk membina keserasian dan taktikal pasukan. Berdasarkan penyertaan kita dalam beberapa kejohanan, sebenarnya corak permainan kita tidak jauh beza dengan pasukan lain. Kita hanya perlu fokus dan sentiasa perbaiki cara bermain," kata Noor Aishah kepada RTM.Skuad negara turut yakin untuk berdepan cabaran juara bertahan, Jepun dalam kejohanan berkenaan.


Kejohanan Supajaguh 2023, sasar pembangunan bola sepak akar umbi

PETALING JAYA, 20 Disember- Liga Bola sepak Antara Kelab (ICFL) bakal menganjurkan Kejohanan Supajaguh 2023 dengan misi mencungkil bakat bolasepak seawal mungkin.Kejohanan edisi sulung bawah 10 dan 12 tahun itu bakal membuka peluang kepada 64 kelab seluruh negara bertanding merebut gelaran juara.Presiden ICFL, Datuk Kamil Mokhtar berkata kejohanan mendapat kerjasama Tigre Sporting Empire selaku penyedia venue perlawanan dan setakat ini pihaknya menerima sambutan amat menggalakkan."Penyertaan yang kami telah terima adalah dari Pulau Pinang dan Melaka. Mereka menyatakan hasrat untuk menyertai kejohanan ini dan kami masih menanti pasukan dari Terengganu, Kelantan, Perak dan sebagainya. Setakat ini, kami dah ada enam ke lapan pasukan yang menanti, setiap kelab menghantar pasukan B10 dan B12. Setiap kelab hantar dua pasukan," kata Kamil dalam sidang media kejohanan tersebut di Petaling Jaya.Ketua Pegawai Operasi Tigre Sporting Empire, Zairul Hisham Abdul Malik berkata pihaknya akan sentiasa komited dalam kerjasama ini bagi memastikan pembangunan bola sepak negara."Kami di Tigre Sporting Empire mengalu-alukan dan memberi sokongan penuh kepada ICFL dalam usaha mereka untuk membangunkan bola sepak Malaysia di peringkat akar umbi," tambah Zairul kepada media.Kejohanan Supajaguh 2023 bakal berlangsung pada 4 hingga 5 Mac tahun hadapan dengan mengguna pakai format kumpulan.Tambah menarik, pasukan yang terkandas awal bakal bersaing dalam 'looser pool' untuk memberi lebih minit permainan kepada semua pasukan.


Piala Dunia: Pemain Perancis bakal adakan sesi bertemu penyokong sebagai tanda terima kasih

PARIS, 19 Disember-Naib Juara Piala Dunia 2022, Perancis dijangka mengadakan sesi pertemuan dengan peminat di Paris pada isnin selepas perlawanan akhir yang mengagumkan.Meskipun tewas, persembahan pasukan yang digelar 'Les Blues' itu mendapat penghormatan daripada penyokong-penyokong negara itu.Menteri Sukan Perancis, Amelie Oudea-Castera berkata para pemain merancang ke Place de la Concorde di tengah-tengah ibukota Perancis sebaik sahaja kapal terbang yang membawa pasukan tersebut mendarat di Lapangan Terbang Charles-de-Gaulle pada pukul 6 petang waktu tempatan."Mereka (para pemain) akan menghabiskan masa di Place de la Concorde bagi mengucapkan terima kasih kepada para penyokong", kata Amelie kepada Stesen Radio, France Inter.Namun begitu, perkara tersebut masih belum dapat disahkan.

(Pemain Perancis, Kylian Mbappe ditenangkan Presiden Perancis, Emmanuel Macron ketika majlis penyampaian piala / FOTO AFP)

Dalam perlawanan akhir semalam, Perancis tewas pada penentuan penalti selepas bangkit daripada ketinggalan 2-0 sebelum mengikat kedudukan seri 3-3.Kemenangan itu membolehkan ketua pasukan Argentina, Lionel Messi merangkul Piala Dunia yang disifatkan sebagai penampilan terakhirnya di kejohanan berprestij itu.Para pengulas sukan memuji persembahan Perancis yang bangkit dua kali sebelum ditewaskan Argentina.Dianggarkan sejumlah 24.08 juta penonton menyaksikan perlawan akhir itu melalui saluran TF1 menyaksikan rekod tontonan tertinggi bagi saluran televisyen Perancis.Sementara itu, Menteri Dalam Negeri Perancis memaklumkan seramai 227 orang ditahan selepas tamat perlawanan.-AFP


Kisona keluar BAM, pilih jadi profesional

KUALA LUMPUR, 19 Disember- Persatuan Badminton Malaysia (BAM) hari ini mengumumkan pengunduran pemain perseorangan wanita negara, S Kisona daripada kem kebangsaan untuk bergelar pemain profesional.Perkara itu diumumkan Pengarah Kejurulatihan BAM, Wong Choong Hann di Akademi Badminton Bukit Kiara.Sementara itu, Kisona mengakui dirinya bergelut dengan kecederaan sejak sekian lama dan sudah tiba masanya dia berehat seketika bagi memberi ruang dan tumpuan kepada proses pemulihan kakinya."Saya rasa ramai yang tidak sedar dengan kecederaan saya dan saya memang sudah berusaha sebaik mungkin dalam kesemua kejohanan disertai. Apapun, saya memilih untuk bermain untuk tempoh masa yang lebih lama. "Justeru itu, sekiranya tidak ada proses pemulihan yang baik dalam jangka masa tertentu, mungkin kecederaan yang saya alami akan berterusan. Jadi saya berbincang dengan jurulatih... demi perancangan yang lebih baik, saya rasa sekarang saya perlu memberikan tumpuan kepada proses pemulihan," katanya. Pemenang pingat emas temasya Sukan SEA 2019 itu bagaimanapun tidak menolak kemungkinan untuk kembali ke pangkuan BAM suatu hari nanti andai diberikan peluang.Selain Kisona, seorang lagi pemain turut berundur daripada BAM itu Low Hang Yee daripada kem beregu lelaki.

(Kisona (TENGAH) bersama Wong Choong Hann, Rexy Mainaky, Dr Tim Jones dan Michelle Chai ketika sidang media di ABM, Bukit Kiara)


Piala Dunia 2026 bakal saksikan tiga negara jadi tuan rumah, 48 pasukan bertanding

DOHA, 19 Disember- 48 pasukan, tiga negara tuan rumah, dan lebih daripada 100 perlawanan.Selepas berjaya mengadakan Piala Dunia paling padat dalam sejarah, FIFA kini bersiap sedia untuk menganjurkan kejohanan dalam skala yang terbesar.Masih belum reda kegembiraan Argentina menjulang trofi Piala Dunia, perhatian FIFA sudah mula beralih kepada penganjuran edisi akan datang.Buat pertama kalinya, kejohanan bola sepak terhebat dunia itu akan diadakan di tiga negara tuan rumah iaitu Amerika Syarikat, Kanada dan Mexico.Ia bakal menyaksikan jumlah pasukan bertanding bertambah kepada 48 pasukan, berbanding format 32 pasukan sejak 1998.Ia dikatakan bukti kejayaan Presiden FIFA Gianni Infantino, yang menjadikan perluasan Piala Dunia sebagai keutamaan selepas mengambil alih kerusi 'bos' bola sepak dunia pada 2016.Pertambahan 16 pasukan menandakan perkembangan terbesar dalam evolusi Piala Dunia.Daripada 13 pasukan pada kejohanan sulung pada 1930, pusingan akhir Piala Dunia kekal sebagai acara yang membabitkan 16 pasukan dari 1934 hingga 1978, sebelum meningkat kepada 24 pasukan pada 1982.Sudah tentu Afrika dan Asia bakal menjadi penerima manfaat terbesar pengembangan kejohanan tersebut.Di bawah format baharu, Afrika akan menerima sembilan slot kelayakan untuk pusingan akhir (berbanding lima sebelum ini) manakala Asia hampir dua kali ganda kepada lapan pasukan (daripada 4.5 slot).Oceania, secara tradisinya terpaksa bersaing untuk merebut tempat Piala Dunia melalui aksi playoff, akan menerima tempat kelayakan automatik.“Bagi kami warga Afrika, ia adalah syurga yang dihantar kepada kami,” kata bekas pemain antarabangsa Nigeria, Sunday Oliseh.“Saya selalu fikir (Afrika) harus menghantar lebih banyak wakil, lebih banyak masa anda bermain, lebih banyak peluang anda."Ia adalah benua dengan lebih satu bilion orang. Negara saya sahaja 200 juta orang."Bagi kami adalah menarik untuk melihat Piala Dunia yang lebih besar."Kontinjen Afrika yang diperluaskan adalah berita yang dialu-alukan untuk beberapa kuasa besar di rantau ini. Mesir, Algeria dan Nigeria semuanya tersingkir dari pusingan akhir Qatar semasa kelayakan.Perwakilan Eropah juga akan ditingkatkan sehingga 16 pasukan daripada 13, manakala Amerika Selatan meningkat daripada 4.5 tempat kelayakan kepada enam.Dengan Kanada, Amerika Syarikat dan Mexico layak sebagai tuan rumah, CONCACAF akan mendapat tiga tempat lagi, untuk enam pasukan dari rantau ini.Dua tempat tambahan akan ditentukan secara playoff.Namun, tujuan pengembangan ini untuk format kejohanan masih belum dapat dikenalpasti.FIFA pada mulanya menyatakan bahawa ia memihak kepada 16 kumpulan tiga pasukan, dengan dua teratas dalam setiap kumpulan mara ke peringkat kalah mati 32 pasukan.Tetapi kejayaan fasa pertama kumpulan empat pasukan di Qatar telah mendorong mereka untuk memikirkan semula format kejohanan.Infantino memberitahu wartawan pada Jumaat bahawa FIFA kini merancang untuk "meninjau semula" format kumpulan tiga pasukan.Senario 2026 nanti bakal menyaksikan 12 kumpulan dengan empat kumpulan, dua pasukan teratas mara ke pusingan kalah mati bersama-sama dengan lapan penamat tempat ketiga terbaik.Format itu bagaimanapun bermakna 104 perlawanan meningkat daripada 64 perlawanan di Qatar manakala pasukan yang layak ke final akan dikehendaki bermain lapan perlawanan.Jumlah venue untuk perlawanan akhir juga akan berganda, daripada lapan stadium di Qatar kepada 16 kesemuanya.Sebelas venue akan berada di AS, dengan tiga di Mexico dan dua di Kanada.Semua perlawanan di AS berlangsung di venue yang digunakan oleh pasukan NFL, dengan stadium seperti Stadium SoFi bernilai AS$5 bilion di Los Angeles dan Stadium MetLife New York Giants yang mempunyai 82,000 tempat duduk di East Rutherford dijangka menjadi tuan rumah perlawanan akhir.Sebahagian besar permainan termasuk semua perlawanan dari pusingan kalah mati dan seterusnya akan diadakan di Amerika Syarikat.Infantino berkata FIFA menjangkakan peningkatan besar dalam pendapatan daripada Piala Dunia yang diperluaskan.Hasil dalam kitaran empat tahun yang dijangka dikumpul pada 2026 diunjurkan meningkat kepada AS$11 bilion, daripada AS$7.5 bilion dalam kitaran yang berakhir pada 2022."Kami yakin tentang kuasa bola sepak," kata Infantino. “Kami yakin impak permainan akan menjadi besar."Ia sangat besar di sini dan ia akan menjadi luar biasa di Amerika Utara." -AFP


Messi 'layak' menang Piala Dunia- Pele

DOHA, 19 Disember- Legenda Brazil Pele berkata Lionel Messi 'layak' menjadi pemenang Piala Dunia selepas Argentina menewaskan Perancis dalam aksi penentuan sepakan penalti pada perlawanan akhir malam tadi."Hari ini, bola sepak terus menceritakan kisahnya, seperti biasa, dengan cara yang sangat menarik. Messi memenangi Piala Dunia pertamanya, seperti yang sepatutnya," kata Pele, yang membantu negaranya menjulang Piala Dunia sebanyak tiga kali, di Instagram.Pele turut memuji penyerang Perancis, Kylian Mbappe yang menjaringkan hatrik pada perlawanan akhir yang berakhir 3-3 selepas masa tambahan sebelum dengan tenang menyempurnakan sepakan penalti pertama buat Perancis."Rakan saya yang dikasihi, Mbappe, menjaringkan empat gol dalam perlawanan akhir. Alangkah indahnya menyaksikan tontonan ini untuk masa depan sukan kita." -AFP


Messi menang Bola Emas

DOHA, 19 Disember- Lionel Messi dipilih memenangi Bola Emas selaku pemain terbaik Piala Dunia 2022 selepas membantu Argentina memenangi perlawanan akhir menentang Perancis.Messi yang menjaringkan dua gol dalam perlawanan akhir di Stadium Lusail, merekodkan jumlah keseluruhan tujuh gol sepanjang kejohanan kali ini.Pemain berusia 35 tahun itu turut menyempurnakan sepakan pada penentuan penalti yang menyaksikan Argentina menang 4-2 ke atas Perancis selepas kedua-dua pasukan terikat 3-3 sehingga tamat masa tambahan.

(Lionel Messi bergambar di atas pentas dengan anugerah Bola Emas untuk pemain terbaik Piala Dunia 2022 pada 18 Disember, 2022/Foto AFP)

Penyerang Perancis, Kylian Mbappe memenangi Kasut Emas untuk penjaring terbanyak kejohanan dengan lapan gol, satu gol di hadapan kapten Argentina itu.Luka Modric pula berada dikedudukan ketiga untuk pemain terbaik selepas membantu Croatia menduduki tempat ketiga.Sementara itu, penjaga gol Argentina, Emiliano Martinez meraih anugerah Sarung Tangan Emas untuk penjaga gol terbaik Piala Dunia, manakala rakan senegaranya Enzo Fernandez, 21, dinobatkan sebagai pemain muda terbaik.Kemenangan Argentina ke atas Perancis menyaksikan mereka merangkul Piala Dunia buat kali ketiga selepas kejayaan pada edisi 1978 dan 1986.-AFP


Argentina juara Piala Dunia 2022, akhiri penantian 36 tahun

(Pemandangan udara menyaksikan peminat Argentina berkumpul di Obelisk untuk meraikankemenangan Piala Dunia Qatar 2022 menentang Perancis di Buenos Aires, pada 18 Disember 2022/Foto AFP)

DOHA, 19 Disember- Argentina menamatkan penantian selama 36 tahun untuk menjulang trofi Piala Dunia, mengatasi Perancis 4-2 menerusi penentuan sepakan penalti.Ini selepas kedua-duanya terikat 3-3 sehingga 120 minit perlawanan.Kejayaan turut menyaksikan pasukan bimbingan Lionel Scaloni itu menamatkan dominasi 20 tahun pasukan Eropah.Perlawanan di Stadium Lusail tersebut memperlihatkan skuad 'La Albiceleste' bermula garang dengan dua gol dihadapan pada babak pertama.Masing-masing disumbangkan penyerang Lionel Messi dan Angle Di Maria.

(Lionel Messi bersama rakan sepasukan meraikan kemenangan menjulang trofi Piala Dunia 2022 apabila menewaskan Perancis pada perlawanan akhir di Stadium Lusail, Qatar pada 18 Disember 2022/Foto AFP)

Perancis yang turun selaku juara edisi 2018, bangkit dari ketinggalan menyamakan kedudukan dalam masa seminit menerusi penyerang, Kylian Mbappe 10 minit sebelum perlawanan tamat.Aksi dramatik itu memaksa perlawanan diheret ke waktu tambahan dengan Messi sekali lagi menjadi penyumbang gol ketiga.Manakala Mbappe menjaringkan gol hatrik dua minit sebelum perlawanan tamat.


Piala Dunia Wanita akan selamat meski terdapat insiden keganasan- CEO Bola Sepak Australia

(Tangkap layar video rakaman penonton di AAMI Park yang menyaksikan penyokong menyerang penjaga gol Melbourne City / TWITTER)

MELBOURNE, 18 Disember- Ketua Pegawai Eksekutif Bola Sepak Australia James Johnson memberi jaminan tindakan keras akan diambil terhadap pelaku insiden penjaga gol diserang semasa perlawanan Liga-A, tetapi dalam masa sama menegaskan sukan itu selamat dan tidak timbul kebimbangan mengenai penganjuran bersama Piala Dunia wanita tahun depan.Perlawanan 'derby' antara Melbourne Victory dan Melbourne City pada Sabtu terpaksa dihentikan selepas adegan huru-hara apabila peminat menyerbu padang di stadium AAMI Park.Penjaga gol City Tom Glover telah dihempas di mukanya dengan baldi besi yang menyebabkan dia mengalami luka berdarah yang memerlukan jahitan.Pengadil perlawanan Alex King turut cedera dalam serangan itu."Saya benci dan marah dengan adegan yang kami saksikan di AAMI Park malam tadi," kata Johnson pada satu sidang media."Kami telah kenal pasti beberapa invidu yang saya anggap mereka bukanlah peminat bola sepak, mereka yang telah menyerang pemain dan pegawai perlawanan."Siasatan telah dibuka... kami akan bergerak pantas dan mengambil tindakan paling keras."Penyokong kedua-dua pihak telah merancang untuk keluar selepas 20 minit perlawanan bermula sebagai protes pada keputusan minggu ini oleh bos liga itu untuk menganugerahkan siri grand final kepada Sydney bagi tiga tahun akan datang.Tetapi ia bertukar menjadi ganas apabila suar yang dilemparkan dari tempat duduk mendarat berhampiran Glover, yang melemparkan ia kembali ke arah penonton sejurus sebelum padang diserang.Penjaga gol tersebut dibawa ke hospital dan dilaporkan menerima "banyak jahitan", kata Johnson.Adegan jelek itu mencetuskan tindak balas tidak senang di media sosial, dengan peminat menyifatkan ia sebagai "hari paling gelap untuk bola sepak di Australia".Insiden itu berlaku tidak lama selepas Socceroos mara ke peringkat 16 terakhir di Piala Dunia Qatar, yang pada awalnya telah menimbulkan keyakinan untuk masa depan bola sepak Australia.Australia akan menjadi tuan rumah bersama Piala Dunia wanita tahun depan dengan New Zealand dan Johnson menegaskan "bola sepak adalah sangat selamat"."Kami tahu bahawa sukan ini akan terus berkembang dan berada pada tahap yang paling kukuh menuju ke Piala Dunia wanita pada bulan Julai. Saya tidak bimbang sama sekali tentang menganjurkan Piala Dunia wanita."Dia menafikan keganasan orang ramai boleh menjejaskan harapan Australia untuk menganjurkan kejohanan besar lain."Saya berhubung dengan FIFA dan AFC (Konfederasi Bola Sepak Asia)," katanya.“Perkara ini berlaku dan ia tidak khusus untuk bola sepak Australia."Apa yang penting untuk orang ramai dan untuk FIFA dan AFC ialah tindakan kami dan respons kami sangat mudah, tiada ruang dalam sukan kami untuk jenis tingkah laku sebegini."Mereka yang menyertainya akan disingkirkan dan kami akan melakukannya dengan segera." -AFP

(Tangkap layar siaran yang menunjukkan penjaga gol Melbourne City yang diserang / TWITTER)


Modric menyasarkan kejuaraan Liga Negara-Negara UEFA 2023

DOHA,18 Disember-Luka Modric mendedahkan akan menyambung karier antarabangsanya sehingga 2023 dan menyasarkan untuk memenangi Liga Negara-Negara UEFA 2023.Pemain berusia 37 tahun itu memperolehi penampilan ke-162 buat negaranya selepas Croatia menewaskan Maghribi 2-1 malam tadi.Sebelum ini, Modric berjaya membantu negara berkenaan memenangi naib juara Piala Dunia 2018 di Rusia setelah tumpas ditangan Perancis.Croatia kini dalam usaha bagi memenangi kejuaraan Liga Negara-Negara UEFA yang menampilkan empat pasukan iaitu Belanda, Italy dan Sepanyol.

(Luka Modric (tengah) bersama Mateo Kovacic, (kiri) dan Ivan Perisic, (kanan) meraikan kejayaan Croatia menduduki tempat ketiga di Piala Dunia 2022 / FOTO AFP)

"Itu perancangannya", kata Modric ketika ditanya tentang hasratnya untuk bermain diperingkat antarabangsa."Ini adalah sesuatu yang tidak masuk akal untuk tidak bermaindi Liga Negara-Negara UEFA. Kita lihat sahaja nanti. Saya semestinya bermain pada kejohanan itu", jelas Modric.Croatia tewas kepada Argentina pada peringkat separuh akhir Piala Dunia Qatar, namun Modric menegaskan pasukannya kini berada pada kedudukan setanding dengan pasukan-pasukan elit dunia."Kami telah mencapai sesuatu yang hebat buat bolasepak Croatia. Kami hanya selangkah bagi menjadi juara," katanya kepada stesen televisyen HRT."Kami pulang ke Croatia sebagai juara. Kami telah membuktikan kami konsisten. Croatia tidak boleh dilihat sebagai 'kuda hitam' tetapi sebagai kuasa bolasepak dunia," kata Modric lagi.-AFP


Croatia tempat ketiga Piala Dunia 2022

DOHA, 18 Disember- Pada aksi Piala Dunia malam tadi, Croatia menewaskan Maghribi 2-1 pada penentuan tempat ketiga kejohanan tersebut.Croatia merupakan naib juara Piala Dunia pada 2018, juga berkedudukan tempat ketiga pada Piala Dunia 1998 apabila menewaskan Belanda 2-1.Josko Gvardiol meletakkan Croatia di depan selepas hantaran daripada bola mati yang baik.Lovro Majer melambungkan bola buat Ivan Perisic yang berjaya melarikan diri daripada pemain yang mengawalnya dan menanduk ke tengah sebelum disambar Gvardiol dan bola menerjah gawang.Namun ia hanya memerlukan dua minit buat Maghribi untuk menyamakan kedudukan juga menerusi sepakan percuma ketika pemain Croatia, Majer cuba mengeluarkan bola tetapi tersilap hantaran yang memberikannya kepada Achraf Dari, yang berseorangan dalam kotak penalti dan menanduk ke gawang.

Pemain pertahanan Croatia, Josko Gvardiol (kanan) dikasari pemain tengah Maghribi, Sofyan Amrabat / FOTO AFP

Croatia meledak jaringan kemenangan tiga minit sebelum rehat babak pertama apabila Mislav Orsic melencongkan bola yang terus ke penjuru.Mereka mempertahankan kelebihan itu tanpa sebarang tambahan gol pada babak kedua. -REUTERS


(Pelari pecut wanita negara, Zaidatul Husniah Zulkifli)

BUKIT JALIL, 17 Disember- Kejohanan Olahraga Institusi Pengajian Tinggi (IPT) 2022 berpotensi mencungkil lebih ramai atlet baharu.Pelari pecut wanita negara, Zaidatul Husniah Zulkifli berpendapat kejohanan ini adalah jawapan kepada ketandusan kejohanan yang dihadapi atlet-atlet IPT."Satu platform UPM buat untuk menonjolkan atlet daripada universiti la. Bagi saya ia benda baik sebab kita nak ikut macam 'Diamond League', setiap bulan ada kejohanan. Jadi bagi saya itu adalah bagus buat atlet universiti untuk menonjolkan diri di setiap kejohanan," kata Zaidatul Husniah kepada media di sini.Pemenang pingat perak Sukan Sea Kuala Lumpur 2017 itu yang beraksi dalam acara pecut 200 meter berjaya memperbaharu rekod kejohanan menerusi catatan 24.5 saat.

(Kejohanan olahraga IPT 2022 medan terbaik cungkil bakat baharu)


Messi 'Terhebat' tiada tolok bandingnya

DOHA, 17 Disember- 37 trofi kelab, tujuh anugerah Ballon D'Or dan enam Kasut Emas Eropah.Gelaran Copa America, pingat emas Olimpik dan senarai rekod serta statistik yang mungkin tidak dapat ditewaskan.Sepanjang karier 18 tahun Lionel Messi masih unggul untuk mencipta kejayaan demi kejayaan.Pada Ahad, kapten Argentina berusia 35 tahun itu berpeluang mengisi 'ruang kosong' terakhir dalam resumenya iaitu memenangi Piala Dunia.Kemenangan ke atas Perancis di Stadium Lusail Doha dikatakan oleh peminat akan menyelesaikan perdebatan mengenai kedudukannya di tempat paling eksklusif dalam sukan bola sepak.Pencapaian karier Messi setakat ini telah pun memberikannya hak untuk disebut dalam nafas yang sama seperti Pele, Diego Maradona, Alfredo Di Stefano dan Johan Cruyff.Bekas kapten England, Alan Shearer berkata dia telah lama menganggap rakan senegara Messi, Maradona sebagai pemain terhebat sepanjang zaman berdasarkan kejayaannya di Piala Dunia 1986 di Mexico."Jika Messi memenanginya di sini (Qatar), pandangan saya akan berubah," kata Shearer kepada BBC.Pandangan berlainan dilontarkan bekas penyerang Argentina Jorge Burruchaga, penjaring gol kemenangan dalam perlawanan akhir Piala Dunia 1986 dengan Jerman Barat.Bagi Burruchaga, Messi telah menjadi pemain terhebat dalam era di mana hanya Cristiano Ronaldo boleh menyaingi pencapaiannya. Tetapi lelaki berusia 60 tahun itu berkata ia bagaimanapun tidak boleh dibandingakan dengan pemain generasi terdahulu.“Menang atau kalah, Messi tidak lebih atau kurang daripada Maradona,” kata Burruchaga kepada AFP. “Messi akan berada dalam sejarah apa pun yang berlaku.“Terdapat lima pemain dalam tempoh 70 tahun lalu yang boleh dianggap terbaik di dunia, Di Stefano, Johan Cruyff, Pele, Maradona dan Messi."Messi ada dalam senarai itu, sama ada dia memenangi Piala Dunia atau tidak. Tetapi saya harap dia menang."Ketika perdebatan mengenai kedudukan Messi dalam sejarah bola sepak semakin hangat diperkatakan, tuan badan sendiri tetap fokus pada penampilan terakhirnya di pentas Piala Dunia.Kempen Piala Dunia kelima Messi boleh dikatakan yang terbaik, berkembang maju sebagai tunjang serangan bagi kesebelasan utama Argentina yang seimbang seperti yang dirancang oleh Scaloni.Dalam penampilan Piala Dunia sebelum ini, Messi kelihatan tertekan, bergelut untuk menggalas harapan dan impian jutaan warga Argentina yang terdesak untuk kegemilangan antarabangsa.Sepanjang dekad yang lalu, ia seolah-olah ditakdirkan untuk gagal dalam usahanya untuk meraih gelaran utama bersama Argentina.Kekalahan kepada Jerman dalam Piala Dunia 2014 memulakan rentetan tiga kekalahan terakhir utama berturut-turut.Pada 2015, pasukan Argentina tewas pada perlawanan akhir Copa America kepada Chile dalam penentuan sepakan penalti. Setahun kemudian, Albiceleste ditewaskan sekali lagi oleh Chile dalam perlawanan akhir Copa America Centenario, menyasikan Messi gagal menyempurnakan sepakan penalti.Kecewa, Messi mengumumkan persaraannya daripada bola sepak antarabangsa.Dia kembali beberapa bulan kemudian dan mengetuai Argentina pada Piala Dunia 2018 di Rusia.Tetapi kempen Argentina berakhir pada pusingan 16 terbaik dengan kekalahan 4-3 kepada Perancis.Keadaan berubah dengan pelantikan Scaloni pada penghujung 2018.Selepas menduduki tempat ketiga pada Copa America 2019, Argentina akhirnya menamatkan penantian mereka untuk meraih gelaran utama dengan kemenangan pada kejohanan 2021, menewaskan musuh ketat Brazil pada perlawanan akhir di Stadium Maracana di Rio de Janeiro.Menurut Burruchaga, gelaran Copa America 2021 membebaskan beban yang dipikul kapten Argentina.“Beratnya sudah terlepas dari bahunya sekarang, dan kami akan melihat seorang lagi Messi,” kata Burruchaga.Dengan lima gol sudah dicipta di Qatar, Messi kini menjadi penjaring terbanyak bersama dengan Kylian Mbappe.“Saya tidak tahu sama ada ia Piala Dunia terbaik saya atau tidak,” kata Messi selepas kemenangan ke atas Croatia."Saya sangat gembira kerana menamatkan perjalanan saya di Piala Dunia dalam perlawanan akhir, untuk bermain di perlawanan terakhir, untuk menamatkan dengan cara ini adalah cemerlang." -AFP


Mbappe mahu susun semula hieraki bola sepak pada aksi akhir Piala Dunia

DOHA, 17 Disember- Kylian Mbappe boleh menjadi pemain termuda memenangi dua Piala Dunia sejak Pele mencapai kejayaan itu pada usia 21 tahun.Mbappe, yang berusia 24 tahun dua hari selepas perlawanan akhir kelak, muncul sebagai penjaring terbanyak bersama Lionel Messi dengan lima gol di Piala Dunia kali ini dan disebut sebagai wajah generasi baharu bola sepak.Piala Dunia terakhir untuk Lionel Messi dan Cristiano Ronaldo, aksi di Qatar pastinya menandakan 'penyerahan baton' daripada dua pemain yang telah mendominasi sukan itu selama hampir dua dekad.Sementara Messi mempunyai satu peluang terakhir untuk merangkul kejuaraan Piala Dunia, Mbappe dan pasukannya Perancis berharap untuk memulakan era penguasaan bagi sebuah negara yang mara ke final keempat dalam tujuh percubaan.Walaupun hadir di Qatar dengan skuad yang kurang sempurna akibat kecederaan, ramai yang tidak menjangka skuad kendalian Didier Deschamps itu mampu mara sehingga ke final meski dengan reputasi sebagai juara bertahan.Begitupun, kejayaan Perancis hari ini sebahagian besarnya berpunca daripada Mbappe, pemain paling digeruni di planet ketika ini."Terdapat hubungan yang baik antara pasukan. Kami bekerjasama tetapi, apabila anda mula menghampiri kejuaraan dalam pertandingan ini, anda memerlukan pemain utama anda pada tahap terbaik mereka," kata penjaga gol dan kapten Hugo Lloris.Mbappe 'mengumumkan kehadirannya' di pentas global pada 2018 dengan dua gol menentang Argentina dalam pusingan 16 terakhir di Rusia, di mana dia memenangi anugerah pemain muda terbaik.Berusia 19 tahun, dia menjadi pemain termuda yang menjaringkan gol dalam perlawanan akhir Piala Dunia 2018, sejak Pele yang berusia 17 tahun pada 1958, dan Mbappe sudah mempunyai lebih banyak gol Piala Dunia berbanding Ronaldo atau Diego Maradona dari Portugal.Dia menjaringkan empat gol secara keseluruhan dalam edisi 2018, kejohanan besar pertamanya dan meraih gol keempat Perancis dalam kemenangan 4-2 ke atas Croatia pada perlawanan akhir.Mbappe telah menjaringkan 250 gol dalam 362 perlawanan untuk kelab dan negara, jumlah yang jauh melebihi Messi dan Ronaldo pada usia yang sama."Sukar untuk melihat had untuk Kylian. Dia mampu memecahkan semua rekod. Sungguh mengagumkan mempunyai rakan sepasukan seperti dia," kata Lloris.Tetapi pujian peribadi bukanlah motivasi untuk Mbappe bersama Les Bleus.“Satu-satunya objektif bagi saya ialah memenangi Piala Dunia,” katanya."Itulah yang saya impikan. Saya datang ke sini bukan untuk memenangi Bola Emas. Itu bukan sebab saya di sini. Saya di sini untuk menang dan membantu pasukan kebangsaan Perancis."Piala Dunia ini adalah obsesi bagi saya, ia adalah persaingan impian saya."Perancis tidak kekurangan bakat, tetapi Mbappe berada di tahap yang lain.Sehinggakan jurulatih Perancis Didier Deschamps telah memberikan Mbappe lesen untuk bebas atau tidak terlalu terikat dengan rejim kem pusa.Itulah sebabnya Paris Saint-Germain juga sanggup melabur dengan harga yang tinggi untuk mengekalkan Mbappe di kelab itu apabila Real Madrid dilihat berminat untuk mengambilnya.Mbappe menandatangani kontrak baru selama tiga tahun untuk tinggal di negara asalnya.Dikatakan, Presiden Emmanuel Macron yang menasihati pemain itu untuk terus kekal di Perancis.Macron yang hadir pada aksi separuh akhir dengan Maghribi, bercadang untuk sekali lagi menghadiri perlawanan akhir Ahad di Stadium Lusail-AFP


Rekod pertemuan Agentina dengan Perancis

DOHA, 17 Disember- Berikut senarai rekod pertemuan antarabangsa antara Argentina dan Perancis menjelang perlawanan akhir Piala Dunia 2022 di Doha pada Ahad.Perancis telah memenangi tiga daripada 12 pertemuan manakala Argentina menang enam kali.Sementara tiga lagi perlawanan mencatatkan keputusan seri.

1930: Piala Dunia - Perancis 0 Argentina 11965: Persahabatan - Perancis 0 Argentina 01971: Persahabatan - Argentina 3 Perancis 41971: Persahabatan - Argentina 2 Perancis 01972: Persahabatan - Argentina 0 Perancis 01974: Persahabatan - Perancis 0 Argentina 11977: Persahabatan - Argentina 0 Perancis 01978: Piala Dunia - Argentina 2 Perancis 11986: Persahabatan - Perancis 2 Argentina 02007: Persahabatan - Perancis 0 Argentina 12009: Persahabatan - Perancis 0 Argentina 22018: Piala Dunia - Perancis 4 Argentina 3Sumber -AFP


(Perancis meraikan kejayaan menjulang trofi Piala Dunia pada 2018 / REUTERS)

Senarai juara-juara terdahulu bola sepak Piala Dunia.1930 - Uruguay1934 - Itali1938 - Itali1950 - Uruguay1954 - Jerman Barat1958 - Brazil1962 - Brazil1966 - England1970 - Brazil1974 - Jerman Barat1978 - Argentina 1982 - Itali1986 - Argentina1990 - Jerman Barat1994 - Brazil1998 - Perancis2002 - Brazil2006 - Itali2010 - Sepanyol2014 - Jerman2018 - PerancisSumber - AFP

(Pemain Perancis meraikan kejayaan muncul juara Piala Dunia 2018 bersama jurulatih pasukan, Didier Deschamps / REUTERS)


Kim Pan Gon umum senarai  akhir 23 pemain ke Piala AFF 2022

KUALA LUMPUR, 17 Disember-Ketua jurulatih Harimau Malaya, Kim Pan Gon telah menamakan senarai akhir 23 pemain ke kejohanan Piala AFF yang akan bermula 20 Disember hingga 16 Januari depan.Menurut senarai yang dikeluarkan itu, dua pemain naturalisasi, Lee Tuck dan Sergio Aguero antara yang tersenarai selain Muhammad Safawi Rasid, Mohamad Faisal Abdul Halim, Darren Lok dan Muhammad Haqimi Azim Rosli di jentera serangan.

(Senarai akhir 23 pemain Harimau Malaya ke Piala AFF 2022/ FOTO RTM)

Empat pemain digugurkan, penjaga gol Azri Ab Ghani, pemain tengah, Aliff Izwan Yuslan serta dua penyerang M. Kogileswaran Raj dan Ramadhan Saifullah Usman.Pemain pertahanan kacukan, Dion Cools juga tidak dapat menyertai skuad kerana urusan peribadi.Skuad Harimau Malaya akan berlepas ke Yangon Isnin ini bagi memulakan kempen Kumpulan B Piala AFF bertemu Myanmar pada 21 Disermber, diikuti perlawanan menentang Laos di Stadium Nasional Bukit Jalil 24 Disember, Vietnam di Hanoi pada 27 Disember dan Singapura di Bukit Jalil 3 Januari.


Piala AFF 2022: Dominic Tan yakin keupayaan pemain muda

(Dominic ditemui sebelum sesi latihan di sini bersama barisan 23 pemain akhir yang diumumkan Pan Gon)

PETALING JAYA, 16 Disember- Pemain pertahanan Harimau Malaya, Dominic Tan mengakui bakal merasai ketiadaan tonggak pertahanan skuad kebangsaan, Dion Cools dalam menghadapi kejohanan Piala AFF 2022.Namun dia percaya barisan pertahanan dibarisi kebanyakan pemain muda mempunyai kemampuan tersendiri untuk membantu pasukan pergi jauh.Jelas bintang Sabah FC itu, apa yang paling penting, mereka perlu membalas kepercayaan diberikan Ketua Jurulatih, Kim Pan Gon."Bagi saya, sesiapa sahaja yang dipilih bermain mewakili negara pasti akan memberi yang terbaik. Jadi sesiapa yang diberi peluang harus menggalas tanggungjawab dengan baik," kata Dominic sebelum sesi latihan di sini bersama barisan 23 pemain akhir yang diumumkan Pan Gon hari ini.Selain Dominic, barisan pertahanan skuad kebangsaan kali ini diperkuat tiga pertahanan Selangor FC iaitu Quentin Cheng, Muhammad Fazly Mazlan dan Sharul Nazeem Zulpakar.Turut tersenarai, pertahanan Negeri Sembilan FC, Khuzaimi Piee dan Muhammad Azam Azmi Murad dari Terengganu FC.

(Dominic Tan yakin keupayaan pemain muda)


Rangers catat kemenangan pertama dibawah pengurus baharu

GLASGOW, 16 Disember- Kelab Glasgow Rangers berjaya mencatatkan kemenangan pertama dibawah pengurus baharu, Micheal Beale selepas ketinggalan kepada kelab Hibernian 3-2.Gol kemenangan jaringan Alfredo Morelos menyaksikan Rangers kini dipisahkan enam mata daripada pendahulu dan juara bertahan Liga Scotland, Celtic.Terdahulu, Pasukan Hibernian berada di depan selepas jaringan pemain pertahanan, Ryan Porteous hasil tandukan daripada sepakan sudut minit ke-8 perlawanan.

(Pemain Glasgow Rangers, Alferedo Morelos meraikan gol kemenangan ketika bertemu Hibernian/ Foto BBC.com)

Fashion Sakala menyamakan kedudukan buat Rangers minit ke-15 sebelum Hibernian kembali di depan hasil jaringan Kevin Nisbet.Rangers kembali menyamakan kedudukan hasil jaringan Ryan Jack minit-58 sebelum Morelos menjadi wira buat Rangers empat minit selepas itu.Pengurus Rangers, Micheal Beale menyifatkan perlawanan tersebut sebagai penuh emosi."Pasukan ini mempamerkan karakter luarbiasa bagi memenangi perlawanan. Kami mendominasi separuh masa kedua dan kami berhak memenangi perlawanan ini", katanya kepada BBC.Baele sebelum ini merupakan kakitangan kejurulatihan dibawah legenda Steve Gerrad sebelum berhijrah ke Aston Villa.Baele sebelum ini pernah mengemudi Galsgow Rangers selama 22 bulan sebelum dipanggil kembali ekoran pemecatan pengendali sebelumnya, Giovanni Van Bronckhorst-AFP


Fernando Santos letak jawatan

LISBON, 16 Disember- Jurulatih skuad kebangsaan Portugal, Fernando Santos meletak jawatan selepas pasukannya tersingkir di tangan Maghribi di peringkat suku akhir.Perkara itu diumumkan Persekutuan Bolasepak Portugal semalamSantos sebelum ini dikritik hebat selepas meletakkan penjaring terbanyak pasukannya, Cristiano Ronaldo di bangku simpanan ketika kekalahan mengejut 0-1 kepada Maghribi, Sabtu lalu.

(Pengurus Portugal, Fernando Santos ketika meraikan kejayaan Portugal menjuarai Euro 2016 /REUTERS)

Menurut badan pengendali bola sepak Portugal itu, kedua-dua pihak telah mencapai persetujuan bersama untuk berpisah."Saya mengundurkan diri dengan penuh rasa hormat, katanya menerusi satu video yang dimuatnaik oleh persatuan bolasepak itu.Santos mula dilantik sebagai jurulatih Portugal pada 2014 dan membimbing negaranya dalam 109 perlawanan.Pencapaian terbaiknya ialah membawa Portugal menjuarai gelaran Euro 2016 dan memenangi trofi pertama Liga Negara-Negara Eropah musim 2018/2019.Susulan situasi terkini itu, Portugal telah memulakan proses mencari jurulatih baharu buat pasukan kebangsaan mereka.Media Sportsdaily Records mendakwa pengurus profilik Jose Murinho antara yang disebut-sebut bagi mengisi kekosongan jawatan pengurus baharu pasukan tersebut.-AFP


Perlumbaan Peak Attack KOM 2022: 20 kategori dipertandingkan

KUALA LUMPUR, 16 Disember- Seramai 800 pelumba basikal dijangka memeriahkan edisi sulung perlumbaan Peak Attack KOM 2022 yang berlangsung Ahad ini.Jelas penganjur, Ketua Pegawai Eksekutif Elite Sport Sdn BHD, Faiz Syaifuddin, perlumbaan meliputi 30 kilometer ke Puncak Goh Tong Jaya.20 kategori dipertandingkan termasuk terbuka lelaki, elite, dan master.Jumlah keseluruhan hadiah wang tunai benilai RM20,000."Kita ada TSG, Sapura lepas tu kita ada penyertaan dari luar negara; Korea Selatan, Amerika Syarikat, Kanada, Ireland dan Filipina ," kata Faiz "Jadi ini salah satu daya penarik sebab penunggang yang biasa main dekat sini memang selalu naik sampai ke Gohtong tapi hanya sampai dekat pos pengawal tetapi sekarang dapat lalu terus. Ini satu cabaran yang kita berminat hendak rasa," kata peserta, Azly Dzulkipli.Perlumbaan yang mengambil inspirasi daripada Cabaran KOM Taiwan ini juga bakal menjadi acara tahunan bagi pelumba yang berminat dengan cabaran lasak dan ketahanan fizikal.

(Seramai 800 pelumba basikal dijangka memeriahkan edisi sulung perlumbaan Peak Attack KOM 2022 yang berlangsung Ahad ini)


Harimau Malaya teruskan rentak, benam Maldives 3-0

( Pemain kebangsaan Mohamad Faisal Abdul Halim diasak dua pemain Maldives pada aksi perlawanan persahabatan antarabangsa antara Malaysia menentang Maldives di Stadium Bolasepak Kuala Lumpur, Cheras/FOTO BERNAMA)

KUALA LUMPUR, 14 Disember - Malaysia meneruskan rentak kemenangan aksi pemanas badan menjelang saingan Piala AFF 2022, apabila membenam Maldives 3-0 pada aksi Persahabatan Antarabangsa Tier 1 di Stadium Bolasepak Kuala Lumpur, Cheras, malam ini.Ketua jurulatih Kim Pan Gon melakukan rombakan besar terhadap kesebelasahan utama dengan hanya mengekalkan empat pemain ketika membelasah Kemboja 4-0 pada aksi pemanas badan pertama di Stadium Nasional Bukit Jalil, Jumaat lepas.Malaysia sudah mula mengasak benteng Maldives seawal wisel permulaan, tetapi peluang terbaik dicipta pada minit ke-11 menerusi Darren Lok hasil lorongan Brendan Gan, yang telah dipatahkan oleh penjaga gawang Hussain Shareef.Selepas serangan bertali arus, skuad Harimau Malaya berjaya memecahkan kebuntuan pada minit ke-24 menerusi Darren, apabila barisan pertahanan Maldives sedikit leka tanpa mengawal penyerang itu, yang menyudahkan hantaran kapten Muhammad Safawi Rasid.Skuad Harimau Malaya yang menghuni ranking ke-146 dunia, kemudian mendapat peluang untuk menggandakan jaringan apabila pengadil Sivakorn Pu-Udom menghadiahkan sepakan percuma berdekatan kotak penalti ke atas kekasaran pemain Maldives, namun percubaan Muhammad Safawi sedikit melewati palang gol.Bersambung babak kedua, Malaysia berjaya meningkatkan jurang menerusi jaringan Muhammad Faisal Abdul Halim pada minit ke-64, apabila pemain tengah itu berjaya melakukan larian solo untuk menewaskan Hussain di hadapan lebih 6,000 penyokong.

(Pemain kebangsaan Darren Yee Deng Lok (kiri) bersama Safawi Rashid (tengah) dan Faizal Halim meraikan gol pertama jaringan Darren Lok pada aksi perlawanan persahabatan antarabangsa antara Malaysia menentang Maldives di Stadium Bolasepak Kuala Lumpur, Cheras/FOTO BERNAMA)

Jaringan itu jelas menyemarakkan semangat Muhammad Faisal, yang dikenali sebagai Mickey, apabila beliau berjaya mencipta dua percubaan menerusi gerakan tangkasnya, namun tandukan pada minit ke-68 tersasar, manakala rembatan tiga minit kemudian diselamatkan penjaga gol.Pemain naturalisasi negara Lee Tuck, yang dibawa masuk menggantikan Muhammad Safawi, menggegarkan palang menerusi tandukan deras pada minit ke-85, sebelum melengkapkan gol ketiga skuad negara hasil hantaran Muhammad Azam Azmi Murad tiga minit kemudian.Pan Gon dijangka mengumumkan skuad 23 pemain daripada senarai 28 sedia ada untuk menghadapi Piala AFF dalam masa terdekat.Harimau Malaya akan memulakan kempen Kumpulan B mereka di Piala AFF dengan ke Yangon bagi bertemu Myanmar pada 21 Dis, diikuti perlawanan menentang Laos di Stadium Nasional Bukit Jalil (24 Dis), Vietnam di Hanoi (27 Dis) dan Singapura di Bukit Jalil (3 Jan). - BERNAMA


(FAM memperkenalkan Soleen Al-Zou'bi sebagai ketua jurulatih baharu skuad wanita kebangsaan)

KELANA JAYA, 16 Disember- Persatuan Bola Sepak Malaysia (FAM) hari ini memperkenalkan Soleen Al-Zou'bi sebagai ketua jurulatih baharu skuad wanita kebangsaan.Pengerusi Jawatankuasa Bolasepak Wanita FAM, Datuk Suraya Yaacob menyifatkan kehadiran Soleen permulaan yang baik bagi pasukan wanita negara.Selain menjadi ketua jurulatih, Soleen juga dipertanggungjawab merancang pelan pembangunan bola sepak wanita negara."Dia akan menasihati FAM, menasihati jawatankuasa wanita bersama FAM untuk pasukan-pasukan kebangsaan dan juga pembangunan. Dia akan melihat semula pelan pembangunan yang sepatutnya dilancar tahun lepas. Ini termasuk keperluan yang ditetapkan oleh FIFA," kata Suraya.Soleen yang juga bertindak sebagai Ketua Unit Bola Sepak Wanita FAM berkata, skuad negara mempunyai barisan pemain yang baik."Saya tiba di sini dua minggu lepas. Saya berkesempatan menyaksikan beberapa perlawanan. Saya dapat rasakan semangat dan tenaga mereka. "Saya nampak semangat juang dalam diri pemain-pemain muda ini yang sekali gus menjadi pendorong untuk saya memulakan tugas di sini," katanya.Beliau turut mendedahkan beberapa perancangan jangka pendek dan panjang dalam usaha memperkasakan bola sepak wanita negara.Ini termasuk mengadakan liga berstatus amatur bagi memastikan pembangunan bola sepak wanita berada pada landasan tepat.Soleen yang berasal dari Jordan sebelum ini merupakan Ketua Unit Bola Sepak Wanita dan Penolong Pengarah Teknikal di Persatuan Bola Sepak Jordan selain menjadi Ahli Jawatankuasa Bola Sepak Wanita AFC sejak tahun 2019.

(Pengendali baharu 'Malayan Tigress' fokus perkasakan bola sepak wanita negara/Foto fail)


Persiapan SUKMA 2024: MSN Melaka perlu peruntukan RM5 juta

AYER KEROH, 15 Disember- Sebanyak RM5 juta diperlukan Majlis Sukan Negeri (MSN) Melaka bagi persiapan menghadapi Sukan Malaysia (SUKMA) 2024 yang dijadual berlangsung di Johor. Exco Pembangunan Belia, Sukan dan Badan Bukan Kerajaan (NGO) negeri, VP Shanmugam berkata peruntukan itu termasuk bagi menampung elaun jurulatih dan atlet, pembelian peralatan dan naik taraf fasiliti sukan di tempat awam serta kos penyertaan sebarang pertandingan. Beliau berkata, Kerajaan Negeri Melaka berusaha untuk menyediakan peruntukan berkenaan bagi mengelakkan sebarang isu yang akan menggangu persiapan termasuk kelewatan elaun. Katanya, melalui laporan yang diterima daripada pihak MSN dan Jabatan Belia Sukan (JBS) negeri mendapati terdapat kekurangan di kesemua 31 pusat latihan sukan utama negeri itu perlu diberi perhatian untuk dibaik pulih. "Dan lagi satu semua peserta persatuan yang bergabung dengan Majlis Sukan Negeri Melaka akan menyiapkan senarai mereka untuk peserta yang berada di bawah umur 21 tahun untuk mengambil bahagian dalam pertandingan yang bakal dianjurkan oleh negeri Johor pada tahun 2024."Untuk ini kerajaan negeri seperti biasa, adalah menjadi komitmen kita untuk membayar elaun-elaun pertandingan iaitu seperti bayaran untuk jurulatih, elaun atlet dan lain-lain perbelanjaan yang perlu kita laksanakan untuk kita 'maintain standard'," katanya.

Beliau berkata demikian dalam sidang media pada Persidangan Keempat (Bajet) Penggal Pertama, Dewan Undangan Negeri Melaka Ke-15 di Seri Negeri, di sini hari ini. Katanya, Melaka menyasarkan 20 pingat emas pada temasya Sukma di Johor melalui beberapa sukan termasuk renang, angkat berat, badminton, berbasikal dan bebarapa sukan lain.


Pelari menara negara sasar cipta dua rekod dunia tahun depan

KUALA LUMPUR, 16 Disember - Pelari Menara Negara, Soh Wai Ching tekad mencipta dua rekod dunia tahun hadapan dalam usaha mengekalkan status sebagai pelari menara nombor satu dunia.Jelas Wai Ching, sasaran pertamanya adalah menerusi cabaran pendakian mesin tangga, Mac depan.Atlet berusia 28 tahun itu yakin mampu mencapai sasaran itu selepas berjaya mencatatkan tiga nama dalam Malaysia Book of Records dalam acara sama pada tahun 2021.

"Untuk rekod dunia kedua, kami masih menunggu kebenaran dari pihak bangunan (Menara Berkembar Petronas). Kami harap dapat sokongan daripada Kementerian Belia dan Sukan (KBS). "Kami akan menghantar permohonan menerusi KBS untuk dapatkan kebenaran daripada pihak Menara Berkembar Petronas. Saya menyasarkan menara ini kerana tangganya sangat sesuai untuk memecahkan rekod dunia," kata Wai Ching.Wai Ching berazam untuk menyertai sekurang-kurangnya 15 kejohanan larian menara Antarabangsa tahun hadapan dengan misi utama memperbaharui catatan masa terbaik.Beberapa pencapaian Wai Ching tahun ini termasuk menawan empat menara di Amerika Syarikat antaranya, menara Empire State.


(Carlos Alcaraz meraikan dengan trofi selepas menang menentang Casper Ruud dari Norway semasa perlawanan akhir perseorangan lelaki kejohanan Tenis Terbuka AS 2022/Fail AFP)

BARCELONA, 14 Disember- Pemain tenis perseorangan lelaki nombor satu dunia, Carlos Alcaraz akan mempertahankan gelarannya di Kejohanan ATP Barcelona 2023 pada April, umum penganjur.Pemain Sepanyol berusia 19 tahun itu memenangi acara gelanggang tanah liat buat kali pertama tahun ini dengan menewaskan rakan senegaranya, Pablo Carreno dalam perlawanan akhir."Alcaraz adalah pemain pertama yang mengesahkan penyertaannya untuk edisi kejohanan akan datang," kata penganjur kejohanan dalam satu kenyataan.Ia adalah gelaran ketiga daripada lima kejuaraan pada 2022, dengan kemuncaknya ialah Terbuka Amerika Syarikat.Dia mengakhiri tahun ini sebagai pemain nombor satu dunia, pemain termuda yang menduduki ranking teratas sejak 1973.“Carlos Alcaraz adalah pemain unik, dengan banyak karisma dan juga berseronok di gelanggang,” kata pengarah kejohanan David Ferrer dalam satu kenyataan.“Kita bercakap tentang pemain nombor satu dunia yang menjadi pemain termuda dalam sejarah mencapainya."Dia masih mempunyai seluruh kerjaya di hadapannya untuk terus meningkat dan berkembang sebagai pemain. Dia akan menjadi penguasa gelanggang yang hebat untuk 10 tahun akan datang, tanpa ragu-ragu," tambah Ferrer. -AFP

(Alcaraz pertahan gelaran ATP Barcelona pada 2023/Fail AFP)


Pemain remaja dari tiga negara luar turut serta, kejohanan tenis remaja terbuka MBPJ

PETALING JAYA, 14 Disember - Seramai 175 pemain tenis dalam dan luar negara bakal berentap dalam kejohanan tenis remaja terbuka Majlis Bandaraya Petaling Jaya (MBPJ) pada 17 hingga 21 Disember ini.Kejohanan memasuki edisi ke-32 itu bakal dihangatkan lagi dengan penyertaan pemain remaja dari Australia, India dan Singapura.Naib Presiden Persatuan Tenis Selangor, Tengku Datuk Mohamed Alhaj Tengku Harun berkata kejohanan itu kekal bertaraf ranking remaja kebangsaan yang akan memberikan mata ranking kepada semua pemain."Jadi oleh kerana mereka bermain untuk dapatkan kedudukan mata, jadi boleh katakan hampir semua pemain remaja akan menyertai kejohanan ini, pada setiap kali dia bermain, dia akan dapat mata."Jadi untuk tentukan di peringkat kebangsaan nanti siapa akan terpilih mewakili negara, dari situ lahkeduduka dia akan kira. Jadi mana yang yang tidak cukup mata sebelum itu dia akan sertai kejohanan MBPJuntuk mendapatkan lebih mata," kata Tengku Datuk Mohamed Alhaj di sini.

Beliau berkata demikian semasa sesi sidang media kejohanan yang turut dihadiri Datuk Bandar MBPJ Tuan Mohamad Azhan Md Amir, jelas Tengku Datuk Mohamed Alhaj, mata ranking ini hanya diguna pakai kepada pemain tempatan.

(Tengku Datuk Mohamed Alhaj ketika bercakap dalam sidang media)

Kejohanan tenis terbuka remaja MBPJ melibatkan pemain berumur umur 8 hingga 16 tahun kategori lelaki dan wanita.


Manuel Ott sertai KDA FC

ALOR SETAR, 14 Disember- Kedah Darul Aman FC (KDA FC) mengukuhkan saingan Liga Super 2023 dengan mengikat pemain baharu daripada Terengganu FC, Manuel Gelito Ott.Berasal dari Munich, Jerman, pemain berusia 30 tahun itu akan menandatangani kontrak selama dua tahun bersama KDA FC.Dia bakal mengisi posisi tengah dan bakal mengenakan jersi nombor lapan KDA FC.Manuel Ott bakal menjadi perhatian di Liga Malaysia dengan kelincahan mengemudi bahagian serangan serta kreatif dalam mengumpan dan mampu menjaringkan gol daripada sudut sukar.

(Dia bakal mengisi posisi tengah dan bakal mengenakan jersi nombor lapan KDA FC)

Pemain Kebangsaan Filipina itu bakal menjadi aset Sang Kenari musim depan bergandingan dengan seorang lagi pemain import Asia, Amirbek Juraboev yang berasal dari Dushanbe ,Tajikistan.


Program dirangka KBS terhadap atlet negara tidak akan dirombak

KUALA LUMPUR, 14 Disember- Kementerian Belia dan Sukan (KBS) akan cuba mencari peruntukan tambahan dalam usaha memastikan persiapan kontinjen negara ke dua temasya sukan pada tahun depan tidak terjejas.Menterinya, Hannah Yeoh berkata, ia penting kerana pihaknya tidak mahu fokus atlet negara terganggu, sekali gus memberi kesan terhadap sasaran pingat Malaysia.Dua temasya yang bakal disertai Malaysia tahun depan adalah Sukan SEA 2023 di Kemboja dan Sukan Asia 2022 di Hangzhou, China.Sebelum ini, Hannah memberi jaminan beliau tidak akan merombak sebarang program yang telah dirangka KBS terhadap atlet negara.

(Dua temasya yang bakal disertai Malaysia tahun depan adalah Sukan SEA 2023 di Kemboja dan Sukan Asia 2022 di Hangzhou, China)

"Sukan ini sangat penting. Para atlet akan fokus kepada latihan mereka nanti.Saya akan cuba melaksanakan terbaik," katanya ketika ditemu bual pemberita di Angkasapuri, di sini.Sukan SEA 2023 Kemboja akan berlangsung pada 5 hingga 17 Mei tahun depan.


Argentina tewaskan Croatia 3-0, mara ke peringkat akhir Piala Dunia 2022

(Para pemain Argentina meraikan kejayaan menewaskan Croatia pada perlawanan separuh akhirPiala Dunia 2022, awal pagi tadi/ AFP)

LUSAIL, 14 Disember - Dua gol penyerang, Julian Alvarez dan sepakan penalti Lionel Messi memberikan Argentina kemenangan 3-0 ke atas naib juara 2018, Croatia pada separuh akhir Piala Dunia Qatar pada awal pagi tadi, dan akan menentang sama ada Perancis atau Maghribi pada peringkat akhir Ahad ini.Messi meletakkan Argentina di hadapan dengan sepakan penalti pada minit ke-34 selepas penjaga gol Croatia, Dominik Livakovic menjatuhkan Alvarez ketika beliau mengejar bola.Lima minit kemudian, penyerang kelab Manchester City itu kemudiannya membawa bola sejauh 50 meter dan mengekalkan penguasaan bola melalui dua lantunan ketika pemain pertahanan cuba menepisnya dan berjaya meledak gol kedua.

(Penyerang Argentina, Julian Alvarez (no.9) menjaringkan gol ketiga setelah menerima hantaran LionelMessi pada perlawanan separuh akhir Piala Dunia 2022 menentang Croatia, awal pagi tadi/ AFP)

Croatia, yang bangkit daripada ketinggalan untuk menewaskan Jepun dan Brazil menerusi penentuan sepakan penalti dalam dua perlawanan sebelum ini, cuba bangkit pada separuh masa kedua tetapi hantaran kemas mereka gagal mengatasi keampuhan benteng pertahanan Argentina.Messi kemudian menampilkan prestasi terbaiknya melalui kawalan bola yang memukau dan seterusnya melorongkan bola kepada Alvarez untuk menjaringkan gol ketiga pada minit ke-69 dan melengkapkan kemenangan pasukan Argentina. -REUTERS


'Resepi' Pan Gon bentuk skuad terbaik: Reputasi pemain dalam Liga M bukan kriteria utama

KELANA JAYA, 14 Disember- Persiapan Skuad Harimau Malaya menjelang kejuaraan Piala Persekutuan Bola Sepak ASEAN-AFF 2022.Ketua Jurulatih, Kim Pan Gon tidak akan memandang reputasi pemain dalam liga domestik sebagai kriteria utama pemilihan 23 skuad akhir ke kejohanan tersebut.Sebaliknya, hanya pemain yang mampu bermain mengikut taktikal dinginkan bakal menjadi keutamaan beliau.

Menurut Pan Gon, pasukan kejurulatihan membuat analisis menyeluruh bagi memastikan kesemua 23 pemain akhir mampu menggalas tugas berat."Apa yang saya nak katakan sebenarnya saya menilai ciri-ciri pemain, secara taktik, strategi, teknikal, menyesuaikan pasukan kami dengan baik dan juga keagresan, keluarga, dinamik, kepandaran, pintar, semua apa yang kami minta."Keputusan akhir akan mengikut keperluan taktikal, bukan kemampuan individu seseorang pemain," kata Pan Gon semasa sesi sidang media di Wisma FAM, Kelana Jaya di sini.Pan Gon dijangka mengumumkan senarai akhir 23 pemain selepas perlawanan persahabatan berdepan Maldives malam nanti.Malaysia bakal membuka kempen kumpulan B Piala AFF berdepan Myammar di Yangon pada 21 Disember.


Kesihatan Pele makin pulih, belum dibenar keluar hospital

(Dalam gambar fail yang diambil pada 16 Jun 2016, pemain bola sepak Brazil Pele, melambai selepas dikalungkan dengan Pingat 'Olimpic Orde' di Muzium Pele di Santos, Sao Paulo, Brazil/AFP)

SAO PAULO, 13 Disember- tahap kesihatan legenda bola sepak Brazil, Pele terus bertambah baik, selepas menjalani rawatan jangkitan pernafasan dialaminya.Menurut doktor, bagaimanapun setakat ini belum ada tarikh ditetapkan untuk kebenaran keluar wad oleh hospital Albert Einstein di sini, tempat di mana dia menerima rawatan sejak dua minggu lalu.Pele, 82, yang dianggap oleh seluruh dunia sukan bola sepak sebagai pemain terhebat sepanjang zaman, dimasukkan ke hospital berkenaan pada 29 November lalu untuk penilaian semula rawatan kemoterapinya, selepas menjalani pembedahan membuang tumor kolon. pada September tahun lalu.“Tiada tarikh ditetapkan untuk dia dibebaskan, (tetapi) keadaan klinikal pesakit terus bertambah baik, terutama jangkitan pernafasan."Dia terus ditempatkan dan dipantau di wad biasa, kini dalam keadaan sedar dan dengan tanda-tanda vital yang stabil." menurut hospital itu dalam satu kenyataan.Anak perempuan Pele, Kely Nascimento dan Flavia Arantes telah berusaha untuk meyakinkan peminatnya tentang kesihatannya, menafikan laporan bahawa beliau telah ditempatkan di unit rawatan rapi.Nascimento, yang tinggal di Amerika Syarikat, berkongsi gambar dari hospital itu di Instagram pada Isnin, termasuk sebelah tangannya memegang tangan bapanya, dengan mesej: "Saya di sini (hospital)."Pele yang nama sebenarnya Edson Arantes do Nascimento menjaringkan lebih 1,000 gol sepanjang kerjaya bola sepaknya. Beliau merupakan satu-satunya pemain dalam sejarah yang memenangi tiga Piala Dunia (1958, 1962 dan 1970).

(Kain rentang memaparkan legenda Brazil Pele dikibarkan penyokong Brazil pada perlawanan bola sepak Kumpulan G Piala Dunia Qatar 2022 antara Cameroon dan Brazil di Stadium Lusail di Lusail, utara Doha pada 2 Disember 2022/AFP)

"The King" berada dalam kesihatan yang kurang baik dalam beberapa tahun kebelakangan ini,yang menyebabkan beliau jarang muncul di khalayak ramai menghadiri mana-mana majlis dan pertemuan umum, namun tetap aktif di media sosial.Beliau kerap memuat naik status berkaitan keadaan semasa perlawanan Piala Dunia.Baru-baru ini, beliau turut berkongsi mesej sokongan diterimanya daripada Neymar selepas "Selecao" tersingkir daripada kejohanan di Qatar dalam pada aksi suku akhir menentang Croatia pada Jumaat.“Teruskan inspirasi kepada kami,” kata Pele kepada penyerang Paris Saint-Germain berusia 30 tahun itu, yang menyamai rekod 77 golnya untuk Brazil semasa perlawanan itu. -AFP


FAM turun harga tiket Piala AFF 2022

KUALA LUMPUR, 13 Disember - Harga tiket bagi dua aksi peringkat kumpulan Piala AFF 2022, melibatkan skuad Harimau Malaya menentang Laos dan Singapura, di Stadium Nasional Bukit Jalil, diturunkan.Setiausaha Agung Persatuan Bolasepak Malaysia (FAM), Noor Azman Rahman berkata harga terkini bagi setiap aksi itu adalah RM45 untuk tempat duduk terbuka, RM60 (premium) dan RM70 (grandstand), manakala tiket kanak-kanak berusia 6 hingga 12 tahun kekal, RM10.FAM sebelum ini mengumumkan harga bagi menyaksikan perlawanan di Stadium Nasional Bukit Jalil itu adalah RM50 bagi tempat duduk terbuka, RM70 (premium) dan RM100 (grandstand).Noor Azman berkata pihak Ticket Hotline akan memulakan proses pemulangan (refund) untuk amaun berlebihan bagi penyokong yang telah membeli tiket pada harga asal.

"Atas rasa prihatin dan selepas mengambil kira keluhan penyokong Harimau Malaya serta mendengar pandangan daripada banyak pihak, FAM membuat keputusan untuk menurunkan harga tiket."Semoga penurunan harga tiket ini akan dapat mengurangkan sedikit beban penyokong untuk ke stadium bagi menyaksikan kedua-dua perlawanan berkenaan," kata Noor Azman dalam satu kenyataan.Tiket bagi kedua-dua perlawanan itu boleh dibeli secara dalam talian menerusi www.tickethotline.com.my.Skuad Harimau Malaya bakal memulakan kempen Kumpulan B Piala AFF menentang Myanmar di Yangon pada 21 Disember, diikuti aksi menentang Laos di Bukit Jalil pada 24 Disember, Vietnam di Hanoi (27 Disember) dan menerima kunjungan Singapura di Bukit Jalil (3 Januari).


Maghribi enggan mudah berpuas hati, mahu capai lebih -Regragui

(Jurulatih Maghribi Walid Regragui (kiri) dan pemain tengah Ilias Chair (kanan) pada sidang mediadi Doha pada13 Disember 2022, sehari sebelum perlawanan separuh akhir bola sepakPiala Dunia Qatar 2022 menentang Perancis/FOTO IHSAN FIFA)

DOHA, 13 Disember- Maghribi tidak akan mudah berpuas hati dengan sekadar menempatkan pasukan ke tahap separuh akhir Piala Dunia.Jurulatih Walid Regragui berkata, menjelang pertembungan mereka dengan juara dunia Perancis pada pagi Khamis, beliau tidak mahu perjuangan pasukannya itu terhenti dan semestinya berimpian mara ke perlawanan akhir.“Sekiranya kami gembira untuk mara ke separuh akhir dan ada yang melihat itu sudah memadai, saya tidak bersetuju.“Jika anda sampai ke separuh akhir dan anda tidak mengiginkan kemaraan sehingga ke pentas akhir, ia adalah satu masalah."Pasukan terbaik dalam kejohanan itu, Brazil sudah terkeluar. Kami adalah pasukan yang bercita-cita tinggi dan kami sangat mengiginkan kemaraan tetapi saya tidak tahu sama ada itu akan mencukupi," katanya dalam sidang media menjelang pertembungan Maghribi dengan Perancis.Maghribi adalah pasukan Afrika pertama yang mara ke empat pasukan terakhir tetapi Regragui mempunyai sasaran untuk mencipta lebih banyak sejarah."Kami mahu Afrika menjadi teratas dunia, tetapi kami perlu kuat untuk maju. "Kami bukan pilihan tetapi kami yakin - mungkin itu membuatkan saya meletakkan harapan tinggi umpama satu kegilaan."Kegilaan untuk menjadi juara adalah sesuatu yang baik dan boleh jadi impian yang bagus kerana ternyata kami masih dahagakan kemenangan, menjadi juara."Semua orang mungkin fikir kami letih, kerana berdepan perlawanan yang sengit membuatkan kami kehabisan tenaga untuk peringkat seterusnya.Tetapi hakikatnya kami masih beriltizam tanpa rasa putus asa," tambahnya.

(Jurulatih Maghribi Walid Regragui pada semasa sidang media di Doha pada 13 Disember 2022, sehari sebelum perlawanan separuh akhir bola sepak Piala Dunia Qatar 2022 menentang Perancis/FOTO IHSAN FIFA)

Jurulatih Maghribi itu segera memberi peringatan bahawa pasukannya telah mengecewakan Sepanyol dan Portugal pada pusingan kalah mati untuk mengatur pertemuan empat terakhir mereka dengan pasukan Didier Deschamps."Kami mungkin mempunyai laluan paling sukar untuk ke separuh akhir, tetapi kami berjaya melepasinya."Ramai yang menyangka kami akan tersingkir tetapi kami masih di sini dan kami akan berjuang hingga ke penghujung," katanya.Maghribi mempunyai beberapa kebimbangan kecederaan termasuk pertahanan tengah utama Romain Saiss tetapi Regragui berkata belum ada keputusan muktamad mereka tidak boleh diturunkan"Terdapat pemain kami yang mengalami beberapa kecederaan tetapi kami mempunyai kakitangan perubatan yang cemerlang yang bekerja keras dan datang dengan berita baik setiap hari," kata Regragui."Kami perlu menunggu hingga saat akhir, kami cenderung melakukan itu, tidak ada yang mustahil sekiranya sudah berada pada tahap sejauh ini," katanya.-AFP


Perancis tidak akan pandang enteng Maghribi

(Ketua jurulatih Perancis Didier Deschamps (tengah,kiri) bersama penolong jurulatih, Guy Stephan semasa sesi latihan di Stadium Jassim-bin-Hamad di Doha pada 12 Disember 2022, dalam persiapan ke separuh akhir bola sepak Piala Dunia Qatar 2022 perlawanan antara Perancis dan Maghribi/FOTO IHSAN FIFA)

DOHA, 13 Disember- Penyandang juara Piala Dunia 2018, Perancis akui tidak sekali-kali memandang remeh pasukan lawan Maghribi yang disifatkan skuad penuh kejutan.Pemain pertahanan Perancis, Raphael Varane menegaskan pertemuan dengan Maghribi pada separuh akhir awal pagi Khamis ini,bakal menjadi antara paling getir bagi merealisasikan misi penting buat pasukannya.Selepas menewaskan England pada suku akhir, Les Bleus muncul pilihan utama untuk layak ke perlawanan akhir sekalipun Maghribi sudah menyingkirkan Sepanyol dan Portugal pada pusingan kalah mati di Qatar."Kami mempunyai cukup pengalaman dalam pasukan untuk tidak terpedaya dengan perangkap itu," kata Varane, antara pemain Perancis yang turut tersenarai daripada skuad juara Piala Dunia 2018, apabila ditanya mengenai bahayanya jika terlalu yakin."Kami sedar Maghribi bukan berada di sini secara kebetulan. "Ia kini terpulang kepada kami pemain berpengalaman untuk memastikan setiap orang bersedia bagi satu lagi pertarungan."Menurut Varane, pasukannya berimpian besar untuk menempah tempat ke perlawanan akhir Ahad ini menentang sama ada Argentina atau Croatia.Katanya, bagi saingan kali ini, Perancis sudah mencapai sasaran ditetapkan persekutuan bola sepak negara itu apabila layak ke separuh akhir "Tidak mudah untuk layak ke separuh akhir Piala Dunia jadi kami amat gembira, tetapi satu-satunya objektif sebenar adalah menjuarainya."Itulah matlamat yang sering diidamkan." katanya.

(Dari kiri) Antoine Griezmann, Kylian Mbappe, Jules Kounde, Raphael Varane dan Randal Kolo Muani menjalani latihan menjelang aksi separuh akhir Piala Dunia menentang Maghribi awal pagi Khamis/FOTO IHSAN FIFA)

Anak buah Walid Regragui itu mengalahkan Portugal 1-0 pada suku akhir selepas menyingkirkan Sepanyol menerusi penentuan sepakan penalti pada pusingan 16 terakhir.Mereka turut mengalahkan Belgium dan seri dengan Croatia pada peringkat kumpulan dan hanya dibolosi satu gol,menerusi gol sendiri, dalam lima perlawanan mereka setakat ini.Sementara itu, pemain pertahanan Jules Kounde berkata, Perancis perlu mengambil perhatian dengan permainan pantas Croatia."Croatia amat tersusun, dengan aturan pemain rapat antara satu sama lain dan mereka tidak membiarkan pemain menguasai bola terlalu lama."Mereka juga berlari amat pantas, jadi kami perlu bermain dengan beberapa sentuhan, menggerakkan bola dengan cepat dan cuba menyukarkan mereka dengan menghantar bola dari satu arah ke satu arah lain."Amat mengagumkan mereka hanya melepaskan satu gol setakat ini, apatah lagi mengambil kira pasukan yang mereka hadapi," tambahnya. –AFP


De la Fuente ganti Enrique, jurulatih baharu Sepanyol

LAS ROZAS, 13 Disember- Persekutuan Bola Sepak Sepanyol mengumumkan pelantikan jurulatih baharu, Luis de la Fuente.Pelantikan dibuat selepas skuad kebangsaan tersingkir pada pusingan kalah mati Piala Dunia 2022.Pengurus skuad Bawah 21 tahun, B-21 itu tampil menjawab pertikaian ramai berhubung kekurangan pengalamannya mengendalikan pasukan lebih besar dengan merujuk kepada kepada tempoh mengendalikan pasukan remaja."Dengan rendah diri, jika ada sesiapa di Sepanyol sedar kedudukan ketika ini dan masa depan bola sepak Sepanyol, individu di depan anda inilah orangnya.Jika ada yang mengatakan saya kurang berpengalaman, itu adalah pendapat mereka. Namun, dengan latar belakang sedia ada ini, saya persembahkan kepada anda dan Sepanyol supaya anda tahu siapa yang akan mengendali skuad kebangsaan," kata La Fuente kepada media AFP.Sepanyol tewas di tangan Maghribi 0-3 pada penentuan penalti selepas permainan berakhir tanpa jaringan.Perkhidmatan jurulatih terdahulu, Luis Enrique sampai ke penghujungnya selepas Sepanyol tersingkir.Enrique, dilantik pengendali pasukan utama pada 2018 dengan kontrak sepatutnya tamat hujung tahun ini.-AFP


Maghribi tambah penerbangan ke Doha, hangatkan aksi bertemu Perancis

RABAT, 13 Disember- Syarikat penerbangan Maghribi menyediakan 30 penerbangan tambahan pergi balik kepada penyokong untuk ke Qatar bersempena kemaraan pasukan Maghribi ke pusingan separuh akhir Piala Dunia Qatar 2022.Maghribi dijadual akan bertemu skuad Perancis pada Khamis ini selepas berjaya menundukkan Portugal 1-0 di pusingan suku akhir."Inisiatif ini untuk memberi peluang kepada rakyat Maghribi yang ingin menyokong pasukan kebangsaan dan merasai debaran aksi separuh akhir Piala Dunia, Royal Air Maroc telah menubuhkan jambatan udara antara Casablanca dan Doha," kata firma itu dalam satu kenyataan pada Isnin.Maghribi merupakan satu-satunya pasukan pertama Afrika atau pasukan Arab yang mara ke pusingan separuh akhir Piala Dunia sekali gus mencetuskan pesta di seluruh negara Arab."Sebuah jet jumbo akan digunakan dalam mengendalikan jadual 30 penerbangan tambahan pergi balik itu untuk menyaksikan 'kelayakan bersejarah' ini," kata kenyataan itu lagi.Sebelum ini peminat mengadu menerusi dalam talian mengenai gangguan di lapangan terbang yang sesak di Casablanca, ibu kota ekonomi Maghribi, menjelang aksi berdepan Portugal.Jurulatih Maghribi, Walid Regragui akui penyokong adalah tunjang semangat pasukan kebangsaan ketika beraksi di pentas bola sepak berprestij dunia ini.-AFP


(Ibu pejabat Jabatan Kehakiman Amerika Syarikat di Washington 10 Mei 2021/Fail REUTERS)

WASHINGTON, 13 Disember- Sebanyak 55 laman web telah dirampas kerana menyiarkan penstriman perlawanan Piala Dunia di Qatar secara haram, kata Jabatan Kehakiman Amerika Syarikat.Laman web itu ditutup selepas wakil FIFA mengenal pasti tapak digunakan untuk menyiarkan kandungan yang melanggar hak cipta tanpa kebenaran badan induk dunia bola sepak, kata jabatan itu dalam satu kenyataan.FIFA memegang hak eksklusif untuk Piala Dunia, yang telah mencapai peringkat separuh akhir."Walaupun ramai mungkin percaya bahawa laman web sebegitu bukanlah ancaman serius, pelanggaran terhadap pemegang hak mana-mana harta intelek adalah ancaman yang semakin meningkat kepada daya maju ekonomi kami," kata ejen khas Jabatan Keselamatan Dalam Negeri, James Harris."Impaknya boleh dirasai merentasi pelbagai industri, dan ia boleh menjadi saluran kepada bentuk kegiatan jenayah yang lain," kata Harris.Jabatan Kehakiman tidak mengenal pasti laman web yang dirampas tetapi berkata pelawat ke laman web itu akan dialihkan ke tapak lain untuk mendapatkan maklumat tambahan. -AFP

(AS rampas 55 laman web siaran langsung Piala Dunia secara haram/AFP)


Ronaldo belum umum gantung but

(Reaksi kecewa Cristiano Ronaldoselepas perlawanan suku akhir Piala Dunia Qatar 2022 antara Maghribi dan Portugal di Stadium Al-Thumama di Doha pada 10 Disember 2022/FOTO IHSAN FIFA)

LISBON, 12 Disember- Cristiano Ronaldo berkata "tidak ada gunanya memberi reaksi dalam suasana tegang ketika ini," reaksinya ketika mengulas penyingkiran Portugal pada Piala Dunia 2022 selepas ditewaskan Maghribi dalam saingan suku akhir.Ronaldo masih terus berada di Qatar ketika ramai daripada pemain skuad Portugal sudah pulang dan tiba di Lisbon awal pagi tadi."Untuk memenangi Piala Dunia bersama Portugal adalah impian terbesar dalam karier saya. "Mujur saya memenangi banyak gelaran antarabangsa termasuk bersama Portugal," tulis Ronaldo dalam Instagram.Hantarannya tidak menyebut mengenai persaraan antarabangsa tetapi dia memulakan dua perlawanan terakhir Portugal di Qatar di bangku simpanan, keputusan yang mencetus perdebatan di Portugal dan seluruh dunia."Mari kita berharap masa menjadi penentu dan terpulang kepada setiap orang membuat kesimpulan sendiri," tulisnya.Hantaran Instagram itu disertakan dengan gambar Ronaldo yang sedang menundukkan kepala, keluar dari padang di Doha selepas kekalahan 1-0 pada suku akhir di tangan Maghribi, Sabtu lalu.Pada usia 37 tahun, Ronaldo beraksi pada Piala Dunia kali kelimanya.Sejurus wisel penamat beliau berjalan ke terowong menuju bilik persalinan dengan deraian air mata.

(Cristiano Ronaldo meninggalkan padang selepas tewas kepada Maghribi 1-0 dalamsaingan suku akhir Piala Dunia Qatar 2022 antara Maghribi dan Portugal pada10 Disember 2022/FOTO IHSAN FIFA)

Ronaldo kini tidak mempunyai kelab selepas 'bercerai' dengan Manchester United.Menurut akhbar Portugal, Ronaldo mengancam untuk meninggalkan skuad selepas dia digugurkan daripada kesebelasan utama, namun ia dinafikan jurulatih Fernando Santos, yang akan bertemu Persatuan Bolasepak Portugal tidak lama lagi bagi membincangkan masa depannya."Saya hanya mahu setiap orang tahu banyak sudah diperkatakan, banyak sudah ditulis, banyak spekulasi tersebar, tetapi dedikasi saya kepada Portugal tidak berubah dalam sekelip mata," tegas Ronaldo."Saya sentiasa menjadi seorang lagi pemain yang berjuang bagi gol untuk setiap orang dan saya tidak akan membelakangkan rakan sepasukan dan negara saya.""Dalam lima Piala Dunia saya beraksi, sentiasa bersama pemain hebat dan disokong oleh berjuta-juta rakyat Portugal, saya memberikan segala-galanya. Saya meluahkan segala-galanya di tengah padang. Saya tidak pernah membelakangi perjuangan dan saya tidak pernah berputus asa dengan impian ini."Malangnya, semalam mimpi itu berakhir. Mimpi itu indah ketika ia masih belum berakhir." –AFP


Kesihatan Pele bertambah baik

(Doktor juga mendiagnosis bekas bintang Brazil itu menghidap jangkitan pernafasan/AFP)

SAO PAULO, 13 Disember- Keadaan kesihatan legenda bola sepak, Pele semakin baik, tetapi belum ada tarikh ditetapkan untuknya keluar hospital, setelah dia dimasukkan hampir dua minggu lalu, kata doktor.Pele, 82, yang dianggap ramai pemain bola sepak sebagai yang terhebat sepanjang zaman, dimasukkan ke hospital di Sao Paulo pada 29 November untuk menjalani penilaian semula rawatan kemoterapinya susulan pembedahan membuang tumor kolon pada September 2021.Doktor juga mendiagnosis bekas bintang Brazil itu menghidap jangkitan pernafasan.“Tiada tarikh ditetapkan untuk dia dibenar kuar hospital, (tetapi) keadaan klinikal pesakit terus bertambah baik, terutama jangkitan pernafasan,” menurut kenyataan hospital."Dia kekal di dalam bilik standard, sedar dan dengan tanda-tanda vital yang stabil," menurut kenyataan itu.Anak perempuan Pele, Kely Nascimento dan Flavia Arantes telah berusaha untuk meyakinkan peminatnya tentang kesihatan bapa mereka; menafikan laporan bahawa bapanya telah ditempatkan dalam penjagaan akhir hayat (kritikal).Nascimento, yang tinggal di Amerika Syarikat memuat naik dua gambar dari hospital di akaun Instagram, termasuk sebelah tangannya memegang tangan bapanya, dengan mesej: "Saya tiba."Pele atau nama sebenarnya Edson Arantes do Nascimento menjaringkan lebih 1,000 gol sepanjang kerjayanya. Dia adalah satu-satunya pemain dalam sejarah yang memenangi tiga Piala Dunia (1958, 1962 dan 1970).Kesihatan "The King" merosot dalam dalam beberapa tahun kebelakangan ini, dan penampilannya di khalayak ramai semakin jarang. Tetapi dia tetap aktif di media sosial. -AFP

(Mural yang menggambarkan bekas juara dunia Brazil Pele (kiri) dan Garrincha (kanan) di Tijuca,Rio de Janeiro, Brazil, pada 8 Disember 2022/AFP)


PARIS, 13 Disember- Bintang MotoGP Perancis, Fabio Quartararo patah tangan kiri dalam kemalangan semasa latihan motocross.“Semalam (Ahad) saya mengalami kemalangan semasa latihan motocross dan saya mengalami sedikit keretakan di tangan kiri,” juara dunia 2021 itu mengumumkan di media sosial."Tiada pembedahan diperlukan, masa untuk pulih," tambah Quartararo, 23 thaun.Kemalangan berlaku kurang dua bulan selepas pelumba Perancis itu patah jari semasa terjatuh dalam sesi latihan bebas akhir sebelum Grand Prix Malaysia.Pelumba Yamaha itu kehilangan gelaran juara dunia musim lalu selepas menduduki tempat kedua di belakang pelumba Itali, Francesco Bagnaia yang mewakili Ducati.Musim MotoGP 2023 akan berlangsung pada 26 Mac dengan Grand Prix Portugal di Portimao.Sebelum itu, pelumba akan menjalani ujian pramusim di Sepang, Malaysia. -AFP

(Bintang MotoGP, Quartararo cedera dalam kemalangan motocross/AFP)


Pemain ke-12 suntik semangat Argentina seolah-olah bermain di laman sendiri

(Barisan pemain Argentina meraikan kemenangan bersama penyokong selepas mereka layak ke suku akhir Piala Dunia Qatar 2022 selepas menewaskandi Stadium Lusail, utara Doha pada 9 Disember 2022/FOTO IHSAN FIFA)

DOHA, 12 Disember- Lionel Messi dan Argentina yang memburu mahkota kejuaraan ketiga Piala Dunia, kini dirangsang oleh sokongan padu sejumlah besar penyokong yang memainkan peranan utama dan nadi pasukan itu pada setiap perlawanan mereka di Qatar seolah-olah beraksi di laman sendiri.Lokasi ikonik bola sepak Argentina seperti Bombonera atau Monumental sememangnya terkenal dengan suasana meriah dan memiliki atmosfera paling menarik dalam dunia sukan berkenaan di negara itu.Senario sebegitu dapat dilihat berlaku di Stadium Lusail di sini, di mana puluhan ribu penyokong Argentina mencipta gelombang lautan biru dan gegak gempita sorakan.Argentina sudah beraksi tiga perlawanan di stadium yang memuatkan 88,966 tempat duduk itu, di mana Messi dan rakan sepasukan yang lainb akan berentap menentang Croatia awal pagi Rabu ini, untuk mengintai tempat ke pentas akhir Piala Dunia.Selepas kebanyakan perlawanan Argentina, skuad "Albiceleste" terus berada di atas padang selepas wisel penamat, berkongsi detik-detik manis yang penuh emosi dengan penyokong mereka.“Kami suka mengambil kesempatan daripada detik-detik sebegini bersama orang ramai yang berada di sini dan di Argentina, di mana semua orang gembira,” kata Messi selepas kemenangan suku akhir ke atas Belanda pada Jumaat.Menurut kedutaan Argentina di Qatar, antara 35,000 dan 40,000 peminat bertandang ke Doha untuk menyasikan sendiri Piala Dunia sebagai sokongan jitu, sekali gus menyaksikan mereka sebagai kontinjen terbesar penyokong luar pada kejohanan itu.Sokongan berskala besar itu ditambah pula beribu-ribu pekerja asing yang berpangkalan di Qatar dari India dan Bangladesh, di mana Messi dan Argentina menikmati sokongan meluas."Berbanding dengan Perancis, Argentina tidak mungkin tidak berada pada tahap pasukan terhebat, namun mendapat suntikan semangat dan bangkit dengan sokongan mereka (penyokong) yang ada di sini," kata bekas penyerang Perancis kelahiran Argentina itu, David Trezeguet kepada AFP.

(Penyokong Argentina meraikan kemenangan pasukan mereka dalam perlawanan suku akhir Piala Dunia Qatar 2022 menentang Belanda di Obelisk di Buenos Aires pada 9 Disember 2022/FOTO IHSAN FIFA)

Pada akhir setiap kemenangan mereka di Piala Dunia, pemain turut sama-sama menyanyi bersama para penyokong dalam sorakan meriah di stadium dengan terus mengulangi ikrar melakukan yang terbaik untuk 45 juta rakyatnya."Apa yang saya lakukan, saya lakukan untuk 45 juta orang, mereka sedang melalui tempoh ekonomi yang teruk. Memberi kegembiraan kepada orang ramai adalah perkara terbaik yang boleh saya lakukan pada masa ini," kata penjaga gol Argentina, Emiliano Martinez, wira kemenangan penentuan penalti pada Jumaat. atas Belanda.Trezeguet percaya ikatan antara pemain Argentina dan penyokong mereka telah dijalin oleh krisis ekonomi yang melanda negara itu, di mana inflasi telah melambung tinggi."Kenangan pertama saya tentang pasukan Argentina adalah di Mexico pada 1986. Ia adalah gila ketika itu, tetapi tidak seperti yang gila seperti sekarang," kata Trezeguet. "Keadaan sosio-ekonomi di Argentina pada masa ini telah menjadikan sokongan untuk pasukan lebih bersemangat berbanding sebelum ini."Menurut laporan media, ramai peminat yang berkunjung ke Qatar telah menghabiskan masa bertahun-tahun menabung dan dengan gigih menukar peso Argentina mereka kepada dolar AS untuk mengelakkan kemusnahan inflasi.Yang lain seperti Beto, peminat berusia 60-an yang ditemuramah oleh AFP ketika dia berjalan melalui Souq Waqif Doha, telah mengembara ke Qatar dari Amerika Syarikat atau tempat lain selepas berhijrah ke luar negara. Keghairahan, bagaimanapun, kekal sekuat biasa.“Walaupun saya sudah lama tinggal di Amerika Syarikat, jika anda memotong pergelangan tangan saya, saya akan berdarah biru dan putih,” kata Beto kepada AFP."Kami mempunyai semangat yang sangat besar untuk bola sepak. Kami menderita setiap hari kerana terdapat masalah di negara kami, ekonomi tidak berjalan dengan baik. Tetapi bola sepak memberi kami tenaga ini yang membolehkan kami pergi dari kosong kepada segala-galanya." kata seorang penyokong Argentina, Beto berusia lingkungan 60-an kepada AFP.Keghairahan itu ditimbulkan dalam dua lagu yang kerap berkumandang di sekitar stadium Qatar ketika Argentina bermain iaitu "Vamos Argentina" dan "Muchachos", lagu kebangsaan de facto pasukan kebangsaan ditujukan khas buat Messi, Diego Maradona dan Falklands 1982.- AFP


Muhammad Azam tidak sangka tercalon ABK22

KUALA LUMPUR, 12 Disember - Pemain pertahanan Terengganu FC (TFC) yang sedang meningkat naik, Muhammad Azam Azmi Murad sama sekali tidak menyangka namanya turut disenaraikan bagi merebut gelaran ‘Pemain Muda Terbaik’ pada Anugerah Bolasepak Kebangsaan 2022 (ABK22) musim ini. Muhammad Azam, 21, bakal berdepan saingan sengit bersama dua lagi calon pemain bola sepak tempatan iaitu pemain sayap Johor Darul Ta’zim (JDT) Arif Aiman Mohd Hanapi, 20, dan pemain tengah Selangor FC Muhammad Mukhairi Ajmal Mahadim, berusia 21 tahun. Beliau berkata pencalonan itu merupakan satu pengiktirafan buat barisan pemain di bahagian pertahanan memandangkan posisi itu sering kurang diberi perhatian jika bersaing secara terbuka dengan penyerang dan pemain tengah.“Selepas apa yang saya pamerkan sepanjang musim ini bersama TFC, saya rasa sangat berpuas hati kerana semakin mendapat tempat dalam kesebelasan utama dan memang tidak menjangka boleh tercalon di ABK22.“Terima kasih kepada jurulatih (Nafuzi Zain) dan pasukan TFC yang sentiasa mempercayai saya, musim 2022 antara detik paling manis dalam karier. Bersaing dengan Arif Aiman dan Muhammad Mukhairi pasti sengit untuk menang memandangkan mereka berdua antara pemain yang hebat,” katanya menerusi kenyataan yang dikeluarkan Liga Bolasepak Malaysia (MFL), hari ini.

(Muhammad Azam Azmi Murad jersi nombor 6 merupakan pemain pertahanan Terengganu FC (TFC) yang sedang meningkat naik)

Pada musim lepas, kategori ini menjadi milik Arif Aiman dan bintang muda JDT itu sekali lagi akan mempertahankan anugerah itu pada musim ini. ABK22 yang akan berlangsung secara maya pada 9 malam, 15 Dis ini, menyaksikan sebanyak 16 kategori dipertandingkan antaranya Penjaga Gol Terbaik, Pemain Tengah Terbaik, Penyerang Terbaik, Jurulatih Terbaik, Pemain Muda Terbaik, Pemain Import Terbaik dan Pemain Paling Bernilai (MVP). - BERNAMA


KBS fokus kembalikan sukan negara ke landasan - Adam Adli

PUTRAJAYA, 12 Disember- Kementerian Belia dan sukan (KBS) akan memfokuskan untuk membawa kembali sukan ke landasan yang tepat selepas terkesan akibat COVID-19.Timbalan menterinya, Adam Adli Abd Halim menyatakan antara kesan yang akan diberi perhatian seperti latihan, prestasi dan kebajikan buat atlet negara. KBS juga akan membantu sedikit sebanyak dalam membangkitkan kembali sukan dalam negara ini selepas tertinggal hampir dua tahun.

(Timbalan Menteri Belia dan Sukan, Adam Adli )

"Cabarannya adalah untuk memastikan semuanya kembali kepada yang dirancang, selepas terkesan dengan COVID-19 yang banyak memberi impak kepada aktiviti sukan, baik dari segi latihan, prestasi mahupun juga sedikit sebanyak kebajikan para atlet yang paling sangat terkesan."Begitu juga dengan penganjuran-penganjuran tertentu, dimana banyak temasya sukan yang saya percaya sekarang mula bangkit kembali dan kita harus memberi sedikit penambahbaikan dan sentuhan selepas ketinggalan dua tahun dibawah COVID-19 yang banyak memberi kesan negatif dalam bidang ini, dan ini menjadi tanggungajwab KBS untuk memastikan kesemua aktiviti sukan terbesar kembali aktif dan memanfaatkan rakyat dan negara," katanya dalam sidang media selepas mengimbas kad perakam waktu pada hari pertama melapor diri di Lobi Menara Kementerian Belia dan Sukan. Turut hadir, Timbalan Ketua Setiausaha Pengurusan Kementerian Belia dan Sukan (KBS) Abdullah Hasan dan Ahli Mesyuarat Pengurusan Tertinggi KBS.Tambah Ahli Parlimen Hang Tuah Jaya itu kementerian akan meneliti masalah yang menjejaskan konteks didalam KBS berkaitan prestasi dalam bidang sukan mahupun perkembangan golongan belia.Sebelum itu beliau dan beberapa timbalan menteri yang lain menghadiri satu mesyuarat ringkas bersama Perdana Menteri bagi mendengar taklimat sebelum memulakan tugas.


Modric halangan utama musnahkan impian Messi

(Gambar gabungan yang dibuat pada 11 Disember 2022 semasa kejohanan bola sepak Piala Dunia Qatar 2022. Pemain tengah Croatia, Luka Modric (kanan) pada 1 Disember 2022 dan penyerang Argentina Lionel Messi di Doha pada 3 Disember 2022/AFP)

DOHA, 12 Disember- Impian menjulang Piala Dunia buat Lionel Messi dan Argentina masih menyala namun kecemerlangan Croatia diterajui Luka Modric tidak mustahil menjadi halangan utama meyekat kearaan Argentina pada separuh akhir di Doha awal pagi Rabu ini.Argentina bangkit daripada kekalahan yang mengejutkan pada aksi pertama mereka di Qatar di tangan Arab Saudi dan layak ke pusingan empat terakhir dengan kemenangan meletihkan menerusi penentuan sepakan penalti ke atas Belanda pada suku akhir Jumaat lalu.Setelah mendahului 2-0 dan menguasai permainan hampir 83 minit, dengan Messi mencipta satu gol menakjubkan selepas menyempurnakan sepakan penalti, mereka terlepas dua gol pada separuh masa kedua dan terpaksa mengharungi masa tambahan sebelum menang 4-3 pada penentuan sepakan penalti.Disokong kontinjen besar penyokong yang hadir dari jauh membawa bersama semangat dan sorakan Argentina ke stadium pada Piala Dunia kali ini, Messi dan rakan sepasukannya mula percaya tahun ini boleh menjadi milik mereka.Penjaga gol Emiliano Martinez berkata, keyakinan Argentina kini semakin meningkat selepas menyaksikan musuh utama Brazil tewas pada suku akhir."Kami menguasai bola, bersemangat, dengan membawa harapan sepenuh hati dan kami melakukan ini khusus untuk 45 juta rakyat Argentina," katanya.Sebagai pemain yang menjangkau usia berusia 35 tahun, ia dianggap peluang terakhir Messi untuk menjuarai Piala Dunia, lapan tahun selepas kekalahan Argentina pada perlawanan akhir di tangan Jerman di Rio de Janeiro.Messi berazam untuk menyambar peluang itu dan sudah menjaringkan dua gol pertamanya pada pusingan kalah mati Piala Dunia, meledak menentang Australia pada pusingan 16 terakhir sebelum penaltinya berhasil ketika bertemu Belanda.

(Gabungan foto pemain tengah Croatia, Luka Modric (kiri) pada perlawanan 9 Disember dan penyerang Argentina Lionel Messi (kanan) pada perlawanan pada 3 Disember di Doha. Argentina akan menentang Croatia di perlawanan separuh akhir bola sepak Piala Dunia Qatar 2022 di Doha pada 13 Disember 2022/AFP)

Kejayaan Piala Dunia akan melengkapkan karier gemilang buat pemenang Ballon d'Or tujuh kali itu, yang mungkin pemain terhebat di peringkat kelab pernah dilahirkan.Selepas bertahun-tahun gagal di peringkat antarabangsa, beliau mencetus inspirasi kejayaan Argentina pada Copa America tahun lalu, namun tetap sedar tidak ada lawan yang bakal memberikan saingan paling getir berbanding Croatia.Lagipun, sebarang rasa lega apabila berjaya mengelak bertemu Brazil pada separuh akhir bukan bermakna laluan mereka mudah dengan prospek berdepan Croatia yang menyingkirkan pasukan pilihan itu menerusi penentuan penalti."Mereka pasukan hebat yang setanding dengan Brazil dan ada kalanya jauh lebih baik," akui Messi."Mereka mempunyai ramai pemain yang bagus di bahagian tengah dan mereka berlatih di bawah kendalian jurulatih yang sama sejak Piala Dunia lalu, jadi mereka mengenali satu sama lain dengan baik," tambahnya. Sementara itu, Jurulatih Argentina, Lionel Scaloni beralih kepada pertahanan lima pemain menentang Belanda ketika dia membawa Lisandro Martinez ke dalam barisannya.Tetapi bahagian tengah sentiasa menjadi kunci menentang Croatia, dengan Modric masih mengawal permainan pada usia 37 dan Marcelo Brozovic serta Mateo Kovacic melengkapkan trio yang menggerunkan.Selepas mara ke final empat tahun lalu, Croatia telah menewaskan Jepun dan Brazil menerusi penentuan penalti untuk mara ke separuh akhir pada saingan kali ini di Qatar.Croatia menggungguli perlawanan mereka ke masa tambahan dalam lapan daripada sembilan perlawanan kalah mati terakhir mereka.- AFP


Benam Argentina, bukan hanya 'rantai' Messi

(Penjaga gol Ivo Grbic mengambil bahagian dalam sesi latihan di Doha pada 11 Disember 2022, menjelang perlawanan separuh akhir bola sepak Piala Dunia Qatar 2022 menentang Argentina/FOTO IHSAN FIFA)

DOHA, 12 Disember- Croatia tidak hanya menyasarkan untuk merantai bintang Argentina, Lionel Messi, sebaliknya mwmfokus untuk mengekang seluruh pasukan lawan itu pada aksi separuh akhir Piala Dunia, Rabu ini.Croatia memburu tempat ke perlawanan akhir Piala Dunia buat kali kedua berturut-turut selepas tewas kepada Perancis pada 2018.Croatia menyingkirkan pasukan pilihan Brazil di suku akhir selepas bangkit daripada ketinggalan dengan jaringan penyamaan pada lewat masa tambahan sebelum memenangi penentuan sepakan penalti.Prnyerang Croatia, Bruno Petkovic berkata, pasukannya tidak hanya memfokus keada seorang pemain sahaja, dan sasaran mereka lebih menyeluruh."Kami tidak mempunyai perancangan khusus untuk menyekat Messi dan kebiasaannya kami tidak fokus kepada seseorang pemain sebaliknya keseluruhan pasukan lawan"."Kami akan menyekat mereka sebagai satu pasukan dan bukannya kawalan secara individu. "Argentina bukan hanya sekadar Messi, mereka memiliki ramai pemain hebat. Kami perlu menghalang satu pasukan Argentina," katanya pada sidang media semalam.Messi yang memenangi tujuh kali Ballon D'Or setakat ini menjadi tunggak Argentina.Pasukan itu turut mara ke separuh akhir melalui penentuan sepakan penalti selepas mendahului dua gol menentang Belanda pada aksi suku akhir.

(Pemain tengah Croatia, Luka Modric (tengah) mengambil bahagian dalam sesi latihan di Doha pada 11 Disember 2022, menjelang perlawanan separuh akhir bola sepak Piala Dunia Qatar 2022 menentang Argentina/FOTO IHSAN FIFA)

Tanpa pemain yang digantung dan tidak diganggu kecederaan susulan mana-mana pemain selain kehadiran semula pemain pertahanan Borna Sosa, Croatia yang dikendalikan Zlatko Dalic pasti sudah bersedia turun padang dengan lebih yakin.Barisan tengah Croatia diketuai kapten Luka Modric, dengan Mateo Kovacic dan Marcelo Brozovic akan terus menjadi kunci mengawal rentak, seperti dilakukan ketika menentang Brazil, diampu pertahanan Josip Juranovic."Mateo, Luka dan Marcelo adalah barisan tengah terbaik Croatia dalam sejarah. Saya fikir ia tidak dapat diulangi. Apabila anda menghantar bola kepada mereka, ia lebih selamat berbanding menyimpan wang di dalam bank," kata pemain pertahanan itu.Mateo, Luka dan Marcelo adalah barisan tengah terbaik Croatia dalam sejarah.Petkovic selaku pemain gantian menjaringkan gol penyamaan pada minit ke-117 ketika menentang Brazil sekali gus memaksa perlawanan ditentukan menerusi penentuan penalti, dengan Croatia kini memenangi semua empat penentuan penalti dalam Piala Dunia."Saya fikir ramai pemain bukan profesional boleh menyempurnakan sepakan penalti."Perbezaannya bagaimana kekuatan mental anda. Terdapat tekanan kuat tetapi ia dapat membantu apabila anda memiliki penjaga gol bertaraf dunia." kata Petkovic.Penjaga gol Croatia, Dominik Livakovic menyelamatkan satu sepakan penalti berdepan Brazil selain menepis tiga penalti Jepun pada saingan 16 terbaik. - AFP


Pemain England bawa pulang kucing Qatar

(Dua pemain Manchester City, Kyle Walker dan John Stones akan membawa pulang kucing terbiar yang disukai pasukan itu dari pangkalan latihan mereka/FOTO INSTAGRAM johnstonesofficial)

AL-WAKRAH, 12 Disember- Harapan England untuk menjulang Piala Dunia mungkin telah musnah tetapi dua pemain Manchester City, Kyle Walker dan John Stones tidak mahu meninggalkan Qatar dengan tangan kosong.Kedua-dua pemain berkenaan akan membawa pulang kucing terbiar yang disukai pasukan itu dari pangkalan latihan mereka.England tewas 1-2 menentang Perancis pada saingan suku akhir.Kucing jalanan itu, yang diberi nama Dave oleh Stones, perlu menjalani kuarantin selama empat bulan sebelum boleh tinggal bersama dua pemain City itu"Ia hanya berada di sana pada satu hari, jadi kami baru sahaja mengambilnya untuk dipelihara, saya dan Stonesy," kata Walker kepada saluran media rasmi FA."Dave amat dialu-alukan, sesetengah orang tidak menyukai kucing, tetapi saya sukakannya.""Hari pertama kami tiba di sana Dave muncul." "Setiap malam ia duduk di sana menunggu makanannya."tambah Stones.-REUTERS

(John Stones bersama kucing diberi nama Dave di Doha, Qatar/FOTO INSTAGRAM johnstonesofficial)


Ong Kim Swee antara senarai 3 individu bagi calon jurulatih terbaik

KUALA LUMPUR, 12 Disember- Ketua jurulatih Sabah FC, Datuk Ong Kim Swee antara tiga individu dicalonkan bagi merebut gelaran Jurulatih Terbaik pada Anugerah Bolasepak Kebangsaan (ABK) 2022 musim ini.Menerusi kenyataan Liga Bolasepak Malaysia (MFL), bekas ketua jurulatih kebangsaan itu dicalonkan bersama pengendali Kuala Lumpur (KL) City FC, Bojan Hodak dan bekas pengendali Terengganu FC (TFC), Nafuzi Zain.Kim Swee menyifatkan pencalonan itu sebagai satu penghargaan apatah lagi ia merupakan tahun pertama beliau membimbing kelab dalam saingan Liga Malaysia.Beliau turut mengakui persaingan bagi gelaran tersebut amat hebat dan menghormati dua calon lain berdasarkan pencapaian mereka pada musim 2022.

Sementara itu, Nafuzi pula mengganggap pencalonan kali ini adalah hasil usaha keras seluruh pasukan TFC, sekali gus memberinya peluang merebut gelaran Jurulatih Terbaik.Bagaimanapun jelasnya, Hodak yang meraih anugerah tersebut musim lalu, berpeluang mempertahankan gelaran itu, selain Datuk Kim Swee setelah berjaya membimbing Sabah menduduki kelompok tiga teratas Liga Super.Pada musim lepas, Hodak dinobatkan Jurulatih Terbaik selepas membawa KL City memenangi trofi Piala Malaysia 2021.Majlis ABK2022 akan berlangsung secara maya pada pukul 9.00 malam, Khamis ini dengan 16 kategori dipertandingkan.Antaranya adalah pemain terbaik di setiap posisi serta anugerah khas lain seperti Pemain Muda Terbaik, Pemain Import Terbaik dan Pemain Paling Bernilai (MVP).


KBS komited infrastruktur sukan mudah diakses pelbagai lapisan masyarakat

KUALA LUMPUR, 12 Disember- Kementerian Belia dan Sukan (KBS) komited memastikan infrastruktur sukan di negara ini menjadi lebih mudah untuk diakses, bukan sahaja kepada atlet kebangsaan tetapi juga pelbagai lapisan masyarakat.Menterinya, Hannah Yeoh berkata, langkah itu penting bagi pembangunan sukan di peringkat akar umbi.Menurut Hannah, KBS akan mengkaji kerjasama dengan pelbagai kementerian seperti Kementerian Pelajaran bagi membuka semua kemudahan sukan di sekolah buat orang ramai.Beliau menjelaskan, "cara itu akan dapat membantu kerajaan menjimatkan kos daripada membina infrastruktur sukan baharu," katanya pada Kejohanan Skuasy Terbuka Remaja Antarabangsa Kuala Lumpur ke-14 di Bukit Jalil.Dalam pada itu, Hannah turut memaklumkan, KBS sedang mengadakan pertemuan dengan persatuan-persatuan sukan bagi membincangkan hal berkaitan keperluan dan kebajikan atlet. Pihaknya kemudian akan mengumpul maklum balas hasil perjumpaan tersebut akhir Disember ini sebelum merangka dasar baharu dalam pembangunan sukan tanah air.


Amirbek Jurabaev pemain import pertama 'diikat' skuad Sang Kenari

ALOR SETAR, 11 Disember- Pemain skuad Kebangsaan Tajikistan, Amirbek Jurabaev, menjadi pemain import pertama diikat Kedah Darul Aman FC (KDA FC) bagi menghadapi saingan Liga Malaysia musim 2023.  Amirbek menandatangani kontrak selama setahun bersama skuad Kedah. Beliau yang bermain di posisi tengah akan mengisi slot kuota pemain import Asia.  KDA FC berharap kehadiran Amirbek mampu memperkukuh dan menguatkan jentera pasukan.

(KDA FC berharap kehadiran Amirbek mampu memperkukuh dan menguatkan jentera pasukan)

Amirbek memulakan karier bola sepak bersama kelab Rusia, CSKA Moscow B pada tahun 2013 dan kelab terakhir diwakili pemain berusia 26 tahun itu adalah United City di Filipina.  Pemain itu akan menyarung jersi nombor enam bersama skuad Sang Kenari.


Barisan pertahanan Harimau Malaya perlu dimantapkan lagi -Sharul Nazeem

KUALA LUMPUR, 11 Disember- Barisan pertahanan pasukan negara belum mencapai prestasi optimum dalam kejayaan Malaysia menumpaskan Kemboja 4-0 pada perlawanan antarabangsa Tier 1 di Stadium Nasional di Bukit Jalil, Jumaat lepas.Pemain pertahanan, Sharul Nazeem Zulpakar yang diturunkan dalam kesebelasan utama pada pertembungan itu berkata konsistensi ialah kelemahan ketara yang perlu diatasi kubu pertahanan skuad Harimau Malaya menjelang perlawanan seterusnya."Saya merasakan pada separuh masa pertama kami lebih bagus berbanding separuh masa kedua, mungkin disebabkan kepenatan, mungkin (juga) hilang fokus.Jadi dari situ kami (pemain pertahanan) perlu belajar lagi dan kami perlu berubah pada perlawanan akan datang," kata tonggak pertahanan Selangor FC itu yang beraksi sepanjang 90 minit pada perlawanan  menentang Kemboja, ketika ditemui Bernama, di sini.Pada masa sama, pemain berusia 23 tahun itu turut berkata jentera bahagian tengah memainkan peranan yang baik Jumaat lepas dengan Stuart Wilkin dan David Rowley yang meraih penampilan pertama bersama pasukan negara, masing-masing memberikan sumbangan diperlukan.

Pemain skuad Harimau Malaya giat menjalani latihan pada sesi latihan di Kem Latihan Pusat Skuad Harimau Malaya di Wisma FAM Skuad tersebut menjalani latihan bagi menghadapi dua Perlawanan Antarabangsa Tier 1 bertemu Kemboja dan Maldives,masing-masing pada 9 dan 14 Disember ini sebagai persiapan menjelang Piala Mitsubishi Electric AFF 2022/BERNAMA)

“Stuart dan David bermain agak baik kerana memenangi ‘second ball’, jadi kami di bahagian pertahanan mudah kerja,” katanya yang berhasrat untuk berada dalam senarai akhir 24 pemain ke saingan Piala Persekutuan Bolasepak ASEAN (AFF) 2022 dari 20 Disember sehingga 16 Januari depan.Pasukan negara bimbingan Kim Pan Gon akan menghadapi satu lagi perlawanan antarabangsa Tier 1 menentang Maldives di Stadium Bolasepak Kuala Lumpur, Cheras pada Rabu ini, sebelum memulakan kempen Piala AFF menentang Myanmar di Yangon, dalam perlawanan pembukaan Kumpulan B pada 21 Disember.Malaysia dijadual berdepan Laos di Bukit Jalil pada 24 Disember, diikuti Vietnam di Hanoi (27 Disember) dan menerima kunjungan Singapura di Bukit Jalil (3 Januari) dalam perlawanan terakhir Kumpulan B.Skuad Harimau Malaya yang merangkul gelaran juara pada 2010 terkandas di peringkat kumpulan pada edisi lepas di Singapura selepas muncul naib juara pada edisi 2018. -BERNAMA


Southgate tidak terburu-buru sebelum pertimbang masa depan bersama 'Three Lions'

DOHA, 11 Disember-Pengurus England, Gareth Southgate berkata dia akan mengambil masa sebelum membuat keputusan berkaitan masa depannya bersama England.Kenyataan itu hadir selepas pasukan bimbingannya tewas ditangan Perancis pada suku akhir Piala Dunia pagi tadi.Juara bertahan, Perancis menang 2-1 di Stadium Al-Bayt dengan Kapten England, Harry Kane mensia-siakan sepakan penalti di saat-saat akhir permainan bagi mengikat kedudukan permainan.Southgate dilaporkan turut berkata dia perlu menilai keseluruhan perkara sebelum membuat keputusan berkaitan peranannya sebagai Pengurus skuad 'Three Lions'

(Reaksi Pengurus pasukan England, Gareth Southgate (kiri) dan penyerang England, Harry Kane(kanan) sejurus perlawanan menentang Perancis /Foto Ihsan FIFA)

'Saya perlu membuat keputusan tepat kerana terlalu banyak perkara yang dilalui melibatkan emosi dan tenaga sepanjang kejohanan ini. Saya perlu membuat keputusan tepat untuk pasukan, dan Persatuan Bola Sepak England", katanya kepada media.Jurulatih itu juga turut melahirkan pujian kepada prestasi England sepanjang kempen Piala Dunia di Qatar dan menyifatkan perlawanan menentang Perancis merupakan perlawanan terbaik yang pernah disaksikannya sepanjang bergelar pengurus."Mereka semakin hampir mencipta kejutan. Kami menguasai perlawanan dan membuat banyak percubaan ke arah pintu gol. Pasukan menunjukkan karakter sebenar bagi bangkit dari ketinggalan. Para pemain memberikan segala-galanya", katanya lagi kepada media.Di bawah kendalian Southgate, England berjaya mara ke separuh akhir Piala Dunia di Rusia pada 2018 dan menjadi naib juara Piala Eropah pada tahun lalu.-AFP


Piala Dunia 2022: Jaringan Giroud bawa Perancis ke separuh akhir

DOHA,11 Disember- Tandukan Olivier Giroud 12 minit sebelum tamat perlawanan mengekalkan Perancis dalam misi mempertahankan kejuaraan di Piala Dunia kali ini dengan kemenangan mengatasi England 2-1 di suku akhir.Perancis terlebih dahulu membuka jaringan perlawanan melalui rembatan padu dari luar kotak penalti oleh Aurelien Tchouameni pada minit ke-17 sebelum England menyamakan kedudukan pada separuh masa kedua melalui sepakan penalti yang disempurnakan oleh Harry Kane pada minit ke-54.Jaringan tersebut terhasil setelah Aurelien Tchouameni mengasari pemain England, Bukayo Saka di dalam kotak penalti.

(Aksi Pertahanan England, Harry Maguire (kiri) dan Penyerang Perancis, Olivier Giroud (kanan) ketika perlawan suku akhir Piala Dunia 2022 di Qatar/ Foto Ihsan FIFA)

Giroud menjadi wira Perancis apabila menyempurnakan tandukan hasil hantaran Antoine Griezmann.England berpeluang menyamakan kedudukan setelah dihadiahkan sepakan penalti sekali lagi.Harry Kane gagal menyempurnakan sepakan tersebut menyaksikan England berputih mata pada kejohanan kali ini.Ketiadaan Brazil dan England menyaksikan Perancis muncul pasukan pilihan bagi mempertahankan kejuaraan yang dimenangi pada 2018 di Rusia.-AFP


Piala Dunia 2022: Ronaldo menangis Portugal tersingkir

DOHA, 11 Disember - Cristiano Ronaldo meninggalkan Piala Dunia dengan tangisan apabila impiannya untuk memenangi trofi berprestij itu berkecai.Maghribi mengejutkan Portugal menerusi kemenangan 1-0 malam tadi dan kegembiraan negara Afrika Utara itu jelas menjadi kesengsaraan buat Ronaldo.Penyerang berusia 37 tahun itu mungkin tiada lagi peluang untuk menjulang trofi kebanggaan itu dan aksi terakhirnya di Piala Dunia tidak seindah yang disangka apabila dia sekadar turun sebagai pemain gantian.Meskipun berjaya memecahkan rekod sebagai pemain terbanyak meraih kap antarabangsa dengan 196 penampilan, Ronaldo meninggalkan padang selepas wisel penamat dibunyikan dengan linangan air mata dan mengabaikan pemain Maghribi yang meraikan kejayaan bersama penyokong mereka.

"Kalau ada dua orang yang begitu kecewa, mungkin ia adalah Cristiano Ronaldo dan juga diri saya sendiri," kata pengendali Portugal, Fernando Santos.Ronaldo memenangi Kejuaraan Eropah 2016 bersama Portugal meskipun terpaksa diusung keluar pada aksi final berdepan Perancis dan menyaksikan Eder menjadi wira buat negaranya dengan gol kemenangan.Piala Dunia terus menjadi impian Ronaldo dan Portugal namun kempen mereka di Qatar kali ini tersekat di tangan Maghribi.Sekali lagi diletakkan di bangku simpanan, Ronaldo akhirnya dimasukkan selepas mereka ketinggalan menerusi jaringan Youssef En-Nesyri namun Ronaldo bergelut selepas dikawal hebat pertahanan Maghribi.Dia hanya memiliki satu peluang yang berjaya diselamatkan penjaga gol lawan, Yassine Bounou.Ketika ditanya sama ada dia menyesal selepas meletakkan Ronaldo hanya di bangku simpanan, Santos menegaskan dia percaya dengan pilihan yang sudah dibuat."Tiada rasa kesal kerana saya percaya inilah pasukan yang sudahpun beraksi dengan baik ketika berdepan Switzerland."Cristiano adalah pemain yang hebat, dia akan diturunkan apabila saya fikir khidmatnya diperlukan, jadi saya tidak menyesal," katanya. -AFP